LABORAL Kutxak berritu egin du CEPESekin duen konpromisoa gizarte-ekonomiako enpresak sortzen eta sendotzen laguntzeko - Laboral Kutxa Prentsa aretoa\nDecember 4, 2020 -an argitaratua Laboral Kutxa(e)k\nHitzarmenak 3 urteko iraupena izango du, eta gaur sinatu dute CEPESeko lehendakariak, Juan Antonio Pedreñok, eta LABORAL Kutxako Negozioaren Garapen Areako zuzendariak, Ibon Urgoitik\n2020ko abenduaren 4a.–LABORAL Kutxak berritu egin du Ekonomia Sozialeko Espainiako Enpresen Konfederaziorekin (CEPES) gizarte-ekonomiako enpresak sortzen eta sendotzen laguntzeko konpromisoa, bi erakundek gaur sinatu duten hitzarmenaren bidez. LABORAL Kutxako Negozioaren Garapen Areako zuzendariak, Ibon Urgoitik, eta CEPESeko lehendakariak, Juan Antonio Pedreñok, sinatu dute hitzarmena.\nJoan den irailean 2020-2023 aldirako egindako azken laguntza-deialdian jaso zituen eskabideen ebaluazio-prozesua egiten ari da CEPES gaur egun. Guztira 19,2 milioi euroko dirulaguntzak banatuko ditu. Zehazki, bi deialdi izan dira. Lehenengoaren bidez 12,3 milioi euro banatuko dira, gizarte-ekonomiako enpresen kopurua handitzeko, ekintzailetza kolektiboa sustatzeko, enpresen lehiakortasuna hobetzeko eta COVID-19ak eragindako krisiaren eragina arintzeko. Bigarren deialdiaren bidez 6,9 milioi euro banatuko dira, desgaitasuna duten edo gizarte-bazterketako arriskuan dauden pertsonak gizarteratzen lan egiten duten gizarte-ekonomiako erakundeen kopurua handitzeko, haien lehiakortasuna eta egiturak hobetzeko eta COVID-19ak eragindako krisiaren eragina arintzeko.\nEspainiako gizarte-ekonomia ordezkatzen duen erakunde nagusia da CEPES. Hala, botere publikoekin elkarrizketa instituzionala bideratzeko plataforma da. Guztira 28 bazkide ditu, 43.192 enpresaren interesak ordezkatzen dituztenak. Enpresa horiek, berriz, Espainiako enpleguaren % 12,5 eta BPGd-aren % 10eko fakturazioa osatzen dute. Bazkide horiek erakunde nazionalak edo autonomikoak eta enpresa-taldeak dira, 200 egitura autonomiko baino gehiago dituzte, eta honako enpresa eta erakunde hauek ordezkatzen dituzte: kooperatibak, lan-sozietateak, mutualitateak, gizarteratze-enpresak, enplegu-zentro bereziak, desgaitasunaren sektoreko elkarteak eta arrantzale-kofradiak.\nMONDRAGON KORPORAZIOko kreditu-kooperatiba da LABORAL Kutxa. Bere finantza-jardueraren bidez, 1.100.000 enpresari eta familiari baino gehiagori ematen dizkie produktuak eta zerbitzuak. Bere bulego-sareak 300 salmenta-puntu baino gehiago ditu Estatuaren ipar-erdialdeko biztanlegune nagusietan.\nEntitatearen enpresa-ereduaren oinarriak soldata-elkartasuna eta langileek gestioan parte hartzea dira; izan ere, entitatearen jabeak langileak berak dira. Entitatearen balantze orekatua erakusten dute 2019ko itxierako datuek. Hala, 23.590 milioi euroren baliabideak gestionatzen ditu eta 13.826 milioi euroren kreditu-inbertsioa du. Azpimarratzekoak dira kaudimen-maila handia —% 20,17ko Core Capital (Tier1)— eta zerga ondorengo irabazi bateratu garbia: 137,7 milioi euro.\nInformazio gehiago hemen: www.laboralkutxa.eus.\nempresa enplegua finantzaketa Laboral Kutxa Laboral Kutxa @eu


Juan Luis Ibarrak jaso du aurtengo Mario Onaindia saria - Zarautz - Zarauzkohitza.eus\nJuan Luis Ibarrak jaso du aurtengo Mario Onaindia saria\nDorleta Agiriano Lai 2020-10-10 16:15\nMario Onaindia Fundazioko presidente Esozi Leturiondok eman dio saria Ibarrari. Abokatu, irakasle nahiz magistratu ibilbidean ondoan izan dituen hainbat pertsonak hartu dute hitza sari banaketa ekitaldian, Antoniano aretoan.\nDuela 17 urte ekin zion Mario Onaindia Fundazioak urtero jardunaldiak antolatzeari. Aurten, pandemia dela eta, ezin izan dute bi egunekoa izan ohi den egitaraua prestatu, baina aurrera egin dute orain dela hamar urte martxan jarritako Mario Onaindia sariarekin.\nAzken hamar urteetan EAEko Justizia Auzitegi Nagusiko presidente izan den Juan Luis Ibarra (Sopela, 1948) saritu dute oraingoan, eta ohi bezala, sari banaketa ekitaldia egin dute. Zazpin beharrean, ordea, Antoniano aretoan elkartu dira gaur. 12:00etan hasi da ekitaldia, eta bertan izan dira Ibarra eta bere hurbilekoak, besteak beste, bere ibilbide luzean zehar bidelagun izan dituen hainbat pertsona.\nHitza hartu dute gaur haietako batzuek; hain zuzen, Miguel Angel Garcia Herrera Zuzenbide Konstituzionalean katedradunak, Diego Iñiguez epaileak, Adela Asua Auzitegi Konstituzionaleko lehendakariorde ohiak, Begoña Basarrate EAEko Justizia Auzitegi Nagusiko Gobernuko idazkariak, Alberto Basaguren Zuzenbide Konstituzionalean katedradunak eta Maria Jesus San Jose Justizia eta Enpleguko sailburu ohiak. Felipe Juaristi idazleak ere parte hartu du sari banaketan, olerki baten errezitaldiarekin.\nGuztiek goraipatu dute Ibarrak "alor pribatuan nahiz publikoan" egindako ekarpena. Hala, jurista, irakasle edo magistratu izan den etapetan Ibarrak bizitakoak eta egindakoak ekarri dituzte gogora.\nEsozi Leturiondo MOFeko presidentearen eskutik saria jasotzean, Ibarrak eskerrak eman dizkie Antoniano aretora bertaratu diren lagun guztiei. "Ekitaldi ahaztezina" izan dela eta, "arrazoi askogatik, egun paregabea" izango dela azpimarratu du.\nSaritua izango zela jakitea bere ibilbidean "atzera begiratzeko gonbita" bilakatu dela dio, eta horrekin berretsi duela bere "hiritar ezkertiar izaera", "zeina konprometitua dagoen demokrazia konstituzionalaren eta 1978an konkistatutako askatasunen defentsarekin".\n"Eroso sentiarazten nau jurista identitateak, edo behintzat, zuzenbidearen artisau identitateak", azaldu du. "Estrukturalistekin bat nator hautemate honetan: zuzenbidea lengoaia bat da, zeinuek kodifikatutako sistema bat, giza-komunikaziorako. Baina ez zuzenbidearen lengoaia ez zuzenbidearen hizkera ezin dira azaldu lengoaiaren su hutsen bidez. Zuzenbidea, batez ere, harreman sozialen aginte-tresna bat da, baita duintasunaren eta pertsonen autonomiaren bermerako ere. [...] Boterearen bozeramaile da lengoaia hori".\n"Elkarbizitza baketsuan arteztutako" bi dimentsio horiek ditu zuzenbideak, Ibarraren arabera. Azken ia 50 urteetan zuzenbidearen dimentsio bikoitz horrekin harreman zuzena izan duela dio; alegia, "zuzenbidearen lengoaia eta hizkera" batetik, eta "errealitate instituzionala" bestetik, "lotuta dagoena jurisdikzioari eta legearen gauzatze publiko eta pribaturako nahiari".\nHausnarketak plazaratzeaz gain, aurretik bere kideek egin bezala, azken hamarkadetan "zuzenbidean eta jurisdikzioaren ariketan" egin duen "erromesaldia" izan du hizpide sarituak, eta abokatu, irakasle eta epaile modura bizitako hamaika pasarteren inguruan hitz egin du jendaurrean.


Black Friday (erosketa) - Wikipedia, entziklopedia askea.\n3Lanaren inguruko ikuspegia: langileak, ekonomia eta merkatua\n4Ostiral Beltza Europan\nErakutsi/ezkutatu Ostiral Beltza Europan azpiatal\n6Kritikak Black Friday-ri buruz\nBlack Friday (erosketa)\nTarget izeneko denda 2008ko azaroan Ostiral Beltza egunean.\nOstiral Beltza Esker Ematearen egunaren ondorengo eguna da, eta Eguberrien hasierako eguntzat hartzen da.\nTerminoa Filadelfian sortu zen 1960ko hamarkadaren hasieran. Herritar asko, Esker Ematearen eguna familiarekin pasa ostean, etxera itzultzen ziren ostiralean, eta beste asko Eguberritako erosketak egiten hasteko baliatzen hasi ziren egun hura. Horrenbestez, zirkulazio arazo larriak sortzen ziren Filadelfiako hirigunean eta bertako polizia Ostiral Beltza izena erabiltzen hasi zen.\nBada gezur bat Interneten, terminoaren jatorria eta Estatu Batuetako esklabo beltzen salmenta erlazionatzen dituena. Gezur hori dagoeneko baztertu da. Uste horren arabera, Black Friday esklabotza-garaietatik dator. Esklabo beltzak prezio baxuan saltzen ziren Esker Ematearen eguna igaro eta gero, haietatik atera eta Gabonetarako beste batzuk ekartzeko.\nBlack Friday terminoa ez zen Espainiara iritsi 2012ko udara arte. Ezin izango zen lehenago gertatu, merkealdiak legeak arautzen baitzituen data hori baino lehen. Helburua saltoki txikiak saltoki handietatik babestea zen, eta debekaturik zegoen Gabonetako merkealdia ezarritako datan baino lehenago hastea, ez baitzen inoiz «ostiral beltza», gero baizik. 2015ean, Gobernuak neurri protekzionista hori kendu zuen, eta merkealdiaren hasierako erantzukizun guztia saltzaileen esku utzi zuen.\n2000ko hamarkadan ordua aurreratuz joan zen, 2011n saltoki nagusiek gauerdian zabaltzea erabaki zuten arte. 2012an, Wallmart kateak Esker Ematearen egunean iluntzeko 20:00etan zabaldu zituen ateak. Zenbait estatutan (Kalifornian, esaterako) ostirala jai eguna da funtzionarioentzat.\nEstatu gehienetan lan egun ofiziala izan arren, ordea, ikasleek zubia egin ohi dute eta enpresa pribatu gero eta gehiagok jai ematen diete langileei (saltokietan lan egiten dutenei ezik, jakina). 2013ko Black Fridayko asteburuan, AEBetan soilik, 248 milioi erosle izan ziren eta, guztira, 57.400 milioi dolar xahutu zituzten.\nLanaren inguruko ikuspegia: langileak, ekonomia eta merkatua[aldatu | aldatu iturburu kodea]\nEstatu Batuetan "Ostiral beltza" ez da ofizialki jaieguna, baina enpresari askok jaiegun gisa ikusten dute egun hori Esker Ematearen egunarekin batera, eta egun librea ematen diete langileei; izan ere, erosle potentzialen kopuruak gora egiten du. Izan ere, 2005. urtetik izan da urte osoko mugimendu komertzial handieneko eguna. 2013. urtean, gutxi gorabehera 141 milioi pertsonak erosi zuten Estatu Batuetan ostiral beltzean, eta, guztira, 57.400 milioi dolar gastatu zituzten. Sareko salmentak 1.200 milioi dolar izan ziren.\n“Ostiral Beltza”, gaur egun enpresarentzat zerbait positibo gisa ikusten dute. Egun horretan, prezioak behera egitean, erosle kopuruak igotzen dira eta enpresek lortutako diru-sarrerak handiagoak dira. Hortaz, eragin positiboa dauka ekonomia-rentzat.\nEnpresa mota desberdinak daude. Enpresa txikiak eta enpresa handiak. Hortaz, enpresa txikiei nola eragiten dien egun honek ikertuko dugu.\nEspainiako biztanleen % 50ek garrantzitsutzat jotzen dute Black Friday eta Cyber Monday egunetan negozio txikietan erostea, Kantarrek Ebayrentzat egindako azterlan baten arabera. Azterlanaren arabera, adinaren arabera, milenialek (% 54) ematen diote garrantzi handiena enpresa txiki eta ertainei (ETE) laguntzeari. Erkidegoen arabera, Madril (% 29), Kanariak (% 29), Extremadura (% 28) eta Nafarroa (% 27) dira sailkapenaren buru.\nJosé Ángel López EBayko Espainiako zuzendari komertzialak adierazi zuenez, «2018ko Black Friday-a izan zen azken lau urteetan eBayn saldutako artikulu-kopuru handiena». «Hain zuzen, % 52 hazi zen, eta, aldi berean, salmenta-bolumen osoa hirukoiztu egin zen», erantsi zuen, eta, ondoren, honako hau adierazi zuen: “horrek erakusten du urte-sasoi horrek ETEentzat duen aukera handia; izan ere, EBayn ahalegin handiagoa egiten dugu enpresa txiki eta ertainen irudia hobetzeko eta salmentak sustatzeko”.\nHala ere, Espainiako Merkataritza Konfederaziotik (CEC) uste dute establezimendu txikiek bat egiten dutela Black Fridayrekin. Hala, bada, HKZren arabera, deskontu-kanpaina horrek bost urte daramatza etengabe hazten, baina Gabonak eta beherapenak ez ezik, urte osoko kontsumo-dinamika ere erabat aldatu ditu.\nMerkatari txiki eta ertainek, beraz, deskontu-maratoi bati egin behar diote aurre Interneten eta beste formatu komertzial batzuetan ; Black Fridayrekin hasi eta Cyber Mondayrekin jarraitzen du, Gabonetako eta Erregeetako kanpaina ahuldu batekin lotuz, eta, azkenik, neguko merkealdi batzuk, duela urte batzuetako emaitzetatik urrun, adierazi zuen CECek urriaren amaieran.\nSaltoki txiki eta ertainen %40 inguruk bat egin zuen Black Fridayrekin 2018an, eta kopuru hori antzekoa izango da 2020an ere.\nDena ez da pozgarria kontsumo festa honetan. Alderdi ezkutuak daude. Hasteko, txikizkako merkataritza tradizionalak gero eta zailtasun gehiago ditu Internetetik jasotako kanpainekin bat egiteko. Merkatariak kexu dira mundu digitalean dagoen ordutegi-askatasunaz, hiriek merkataritza-ordutegiekin ezartzen dituzten murrizketen aurka. Alde horretatik, sarea gaindiezina da, 24 orduetan saltzen baitu asteko zazpi egunetan. Gainera, hilabeteetan ez dute deskonturik egiten, eta, kasu batzuetan, markatutako merkealdietara itzultzeko eskatzen dute. Hala, marka handiak dira onura gehien lortzen dutenak, gihar gehien dutenak, hau da, Amazon, Media Markt, El Corte Inglés edo Fnac, eta presentzia handiagoa dute bai sarean bai onlinen.\nBaina, aldi berean, Interneteko enpresa handiak, batez ere Amazon, dira gehien sufri dezaketenak. Correos-eko, plataforma logistikoetako eta banatzaileetako langileek baliatu dute arreta guztia grebak egiteko, beren lan egoera salatuz. Baliteke operadoreak gainezka egitea.\nBezeroen artean ere arazoak daude. Benetako saturazioa dago: Ezkongabeen Eguna, Black Friday, Astelehen Zibernetikoa, Gabonak, Errege Magoak... poltsikoa erdizka geratzen da kasu askotan. Hala, black friday gertaera ez da gauza hain bakartua asetasun-puntu bat sortzen baita beste hainbeste deskontu-egunekin, Pedro Reyk (ESADEko Ekonomia, Finantza eta Kontabilitateko irakasleak) dioenez. “Egunero merkealdiak badaude, inoiz ez dago beherapenik”, dio.\nHorren guztiaren ondorioz, azkenean ez da gehiago erosi behar, black friday-an erosten duenak agian gero ez baitu Gabonetan erosten. Hala, gastu bera egiten da, eta, azkenean, erosketak sustatzeko hainbeste egun geratzen dira indarrik gabe.\nOstiral Beltza Europan[aldatu | aldatu iturburu kodea]\nOhitura estatubatuarra Europara iristen ari da. Hainbat saltoki eta frankiziek (Apple, Media Markt, El Corte Inglés, Toys "R" Us) beherapen eta ordutegi bereziak eskaini zituzten, baita interneteko hainbat salgunek ere.\nEuskal Herrian, munduan bezala, azaroaren 23an izan ohi da Ostiral Beltza.\nEAEn luzatu egiten da ekitaldi hori. Izan ere, Estatu Batuetan ostiral horretako 24 orduetan bakarrik egiten da baina EAEn erraza da aste osoan Ostiral Beltza eskaintzen duten saltokiak aurkitzea, baita hurrengo astelehenean egiten den Cyber Mondayrekin bat egiten dutenak ere. Horrek aukera gehiago ematen ditu telebista, smartphone edo ordenagailu eramangarri ekonomikoak aurkitzeko, adibidez.\nZaila da Euskal Herrian urtero sortzen den Black Fridayaren negozio-bolumena kuantifikatzea. Hala ere, zenbait azterketa kontuan hartuta, denden ia % 80k adierazi dute irabaziak bikoiztu egiten direla egun horretan, kasu askotan.\nBestalde, gutxi gorabehera, Gabonetako erosketen % 25 egun horretan egiten direla (Black Friday-ren eskaintzak aprobetxatuz) kalkulatzen da. Zalantzarik gabe, saltokiek egindako sustapen interesgarriak eta Erregeen Eguna baino lehen egitea, urtarrileko merkealdiekin ez bezala, funtsezkoa da.\nEsan beharra dago, halaber, Black Fridayn lokal komertzialen batez besteko deskontua %20 ingurukoa dela, nahiz eta askotan artikulu jakin batzuetan %50etik gorakoa izatera iristen den.\n2012an Madrilgo Salamanca auzoko saltokiek hainbat ekimen antolatu zituzten Black Friday eguna medio. Baina 2013an ez zuten halakorik egin, antolatzaileen esanetan, ekimenek arrakastarik izan ez zutelako.\n2014ean ere, kontsumoa bultzatzeko, AEBko ohitura jarraitu zuten zenbait marka ezagunenek, deskontuak eta sustapen bereziak eginez.\nPublizitatearen garrantzia[aldatu | aldatu iturburu kodea]\nBaina hau hobeto ulertu ahal izateko, publizitate terminoa ondo azaltzea beharrezkoa ikusten dugu. Gizarteari produktuak eta zerbitzuak ezagutarazteko estrategia-multzoa da publizitatea. Hala ere, kontua ez da pertsonek existitzen zarela jakitea bakarrik, eskaintzen denari nolabaiteko ospea ematea ere bada. Babestutako komunikazio hori erabili gabe, oso zaila litzateke kontsumitzaileen buruan kalitate oneko zerbait gisa kokatzea. Publizitateari buruz ari garenean, kontuan hartu behar dugu hori egiteko modu eta ikuspegi asko daudela. Garrantzitsua da haren helburua eta gure enpresaren emaitzetan nola lagunduko digun ulertzea.\nPublizitatea enpresek ordaindutako komunikazio-formula gisa uler daiteke, merkatuan dauden hedabideetan iragarkiak jartzeko. Hala ere, negozioak iragartzeko baliabide asko daudenez, publizitate-mota asko daude. Publizitatea, bi multzo nagusitan banatzen da:\nOffline publizitatea. Hauek dira garrantzitsuenak: prentsako publizitatea, irratiko publizitatea, telebistako publizitatea, kanpoko publizitatea edo zuzeneko publizitatea offline eskuragarri dauden formatu batzuen artean.\nPublizitate digitala. Online babestutako komunikazioaren barruan, aukera ugari daude: bideoa, bilatzaileetako iragarkiak, pantaila, sare sozialak, posta elektronikoa, marketina, etab.\nEnpresa-helburuen arabera, publizitate-formatu batzuk edo beste batzuk erabili behar dira. Bitartekoen plana erabakitzea fase estrategiko garrantzitsuenetako bat da publizitate-kanpaina bat sortzean. Hori izango da, neurketarekin batera, markaren irudia, nabaritasuna eta salmenta sustatzeko erabaki egokienak hartzeko giltza.\nMarka batek argi duenean publizitatean inbertitu nahi duela, ez da nahikoa estrategia jakin batean komunikatu beharreko mezua argi izatea. Sorkuntza-estrategiaren barruan kodetze-prozesu garrantzitsuak egiten dira, enpresa-proposamenak komunikaziorako edukia duten istorio bihurtzen dituztenak.\nOstiral Beltzaren eguna ospatzeko, publizitatea Madrileko Corte Inglesean.\nPublizitate-hizkuntza oso garrantzitsua da jendearekin konektatzeko. Inori ez litzaioke bururatuko “Erosi niri” dioen iragarkia egitea. Nahiz eta hori izan helburu korporatiboa. Proposamen hori aldatu egin behar da merkaturatu aurretik.\nKritikak Black Friday-ri buruz[aldatu | aldatu iturburu kodea]\nBlack Friday-k eta antzeko merkataritza-ekimenek kritikak eragin dituzte. Alde batetik, kontsumitzaileek eta kontsumitzailearen defendatzaileek diote zorpetzean eta erosketa oldarkorretan oinarritutako bizimodu kontsumista sustatzen dela.\nBestalde, hainbat saltokiri prezioak egun batzuk lehenago puztu izana leporatu diete, gero Black Friday-n jaitsi ahal izateko. Horrela, Black Friday-n aplikatutakoak ez dira, berez, deskontuak , edo iragarritakoa baino askoz txikiagoak dira, eta hori publizitate engainagarria izango litzateke.\nBeste kritika bat Black Friday-n sortzen diren hondakinen, paketeen, bilgarrien eta gainerako bilgarrien kopurua da. Baita autoen garraioan sortzen den kutsadura ere.\nLangileen munduan ere kritika handiak egiten zaizkio Ostiral Beltzari; izan ere, aldi baterako laneko enpresek (ABLE) langile asko kontratatzen dituzte egun horietan.\nBlack Friday eguna gerturatzen denean,bezero askok diote enpresa askok tranpak ezkutatzen dituztela, hala nola produktu zehatz batzuen prezioaren oszilazio misteriotsuak. Adibidez, zenbait enpresak, Black Friday izan baino lehen, prezioak igotzen dituzte, gero merketu direla bezeroei pentsarazteko. Egoera honen aurrean zenbait bezerok diote, haserre bizian, ez dela bidezkoa enpresek modu horretan aprobetxatzea. Kontsumitzaileen eta Erabiltzaileen Erakundeak (OCU) ohartarazi du praktika horiek ohikoak direla egun hauetan. Tamalez, establezimendu batzuek ez dituzte kontsumitzaileak errespetatzen eta jokabide zigorgarriak dituzte. OCUren bozeramaile Ileana Izverniceanuk dioenez, “Prezioak egun batzuk lehenago igotzea da jokabide horietako bat”. Arriskutsua da, hori egiten duten enpresen irudiak sufritu eta galdu egiten baitu kontsumitzaile leialen konfiantza». Tovarrek, ordea, zalantza egiten du ustezko ospe gabezia horrek eragina izango ote duen azalera handi horien onuretan.\n↑ a b c d e Nagore Irazustabarrena, «Emozioek salduta», Argia, 2013-12-29, CC-BY-SA lizentzia\n↑ (Gaztelaniaz) Pequeña y mediana empresa. 2020-03-31 (Noiz kontsultatua: 2020-04-13).\n↑ (Gaztelaniaz) Gran empresa. 2020-03-27 (Noiz kontsultatua: 2020-04-13).\n↑ (Gaztelaniaz) Confederación Española de Comercio. 2019-12-10 (Noiz kontsultatua: 2020-04-13).\n↑ E. Garaikoetxea, «'Black Friday': Gabon aurreko beherapenak ez galtzeko gida», EiTB, 2014-11-28\n↑ (Gaztelaniaz) Fuera de línea. 2019-07-11 (Noiz kontsultatua: 2020-04-14).\n↑ (Gaztelaniaz) Marketing digital. 2020-04-06 (Noiz kontsultatua: 2020-04-14).\n↑ (Gaztelaniaz) Campaña publicitaria. 2020-04-02 (Noiz kontsultatua: 2020-04-14).\n↑ (Gaztelaniaz) Marca. 2020-04-10 (Noiz kontsultatua: 2020-04-14).\n↑ (Gaztelaniaz) Empresa de trabajo temporal. 2020-02-07 (Noiz kontsultatua: 2020-04-14).\nOrriaren azken aldaketa: 24 azaroa 2021, 13:47.


kritiken hemeroteka » Testamentua bizipoza\n« Tsar gorria | Musika »\nNapumoceno da Silva Araujo jaunaren testamentua / Germano Almeida (Bego Montorio) / Txalaparta, 2002\nGermano Almeida dugu Cabo Verdeko literatura modernoaren gailurretako bat. Boavista uhartean jaioa, irla horixe izango du paisaiarik kutunetakoa eleberrietan. Ikasketaz letradua, lanbidez kazetari eta idazle, politikagintza eta kulturgintza ditu lantegi; Cabo Verden aldizkariak eta egunkariak sortu eta zuzendu ez ezik, Portugaleko egunkarietan ere idazten du, literaturari gero eta emanago dago eta.\nAlmeidak modu bikainean dantzatzen ditu literaturan umorearen armak, ironiarik sotilenetik sarkasmorik gorrienerakoak, haren obretan inguru horietako bizitza publikoan eta pribatuan —guztietan legez?— nagusitzen den hipokrisia agerian eta biluzirik jarrita. Europan literaturari esker baino, ezagunago ditugu uharteok Cesaria Evoraren musikari esker, eta, horra hor kolonizazio berria!, ezkonberrien eztialdiko jomuga izan delako luzaro.\nEuskaraz inprimategitik harako liburua dugun arren, ia hamabost urte joan dira Napomuceno jaunaren testamentua ireki zutenetik, zinemara 1997. urtea arte heldu ez zen arren. Hilburukoa bide dela, uharteetako gizarteak eta biztanleek bihotza hunkitzen digute, Europa eta Afrika arteko espazio eta gizalde mitiko halako bat sortzen dutelako.\nNobela arina da, elkarrizketa biziz betea… nahiz eta berriketa bat bera eduki ez! Izan ere, teknika aldetik berezi-berezia da, narratzaileak aldatuz doazelako testua narrazio etengabe batean, baina, horren baitan, narratzaile desberdinak eta elkarrizketa txertatuak. Bitxia, eta halakoxea izateagatik, pitxia. Bidaia moduko bat da liburua, Napomuceno benetan nor zen ikertzera garamatzalako ia ezari-ezarian; kontraesan ederra jartzen dio irakurleari begi aurrean: bateko, nork bere buruaz duen irudia, besteko, gizarteak halakoaz zer pentsatzen duen, eta, azkenik, dena delako horren ustez, gizarteak zelako ikuspegia duen harexen gainean. Amodio istoriorik tristeena eta, batera, alaiena den jazoera katea utziko dio ondare Araujo jaunak alaba sasikoari aberastasun guztiekin batera, bizirik zegoela eman ez zion maitasunik ezaren kaltea ordaintzekotan.\nBerezia behar du, zertan esanik ez, Cabo Verde moduko uharteetan idatzitako literaturak. Neurri batean, Afrika, Europa eta Hego Amerika bat eginik ikusten da hango obretan. Merkataritza du bizimodu nagusitzat uharte sail horrek baina, Almeidak dioenez, merkataritzak ez du aberastasunik lortzen. Merkatarien bizimoduaren ondoan, arrantzaleak eta nekazariak. Halere, nekazaritzak neke handia du, eremu latz eta lehorra baitira oso uharteak. Eta han, nonbait, itsasoaz bestaldera, metropolia, Lisboa. Emigrazioa baino ez du zerumugan ikusten caboverdetar askok eta askok. Eta horien familiek, joandakoek bidalitako sosen irrika. Emigrazioa uharteetatik landakoa, baina baita irlen artekoa ere.\nBego Montorio itzultzaile ezagunak behin eta berriro hurbildu digu portugesez idatzitako literatura. Ia aurkezpenik ez du behar Begok euskal itzulpengintzaren jakitun denarentzat. Halere, haren gainean jakin beharra ase gura izanez gero, elkarrizketa mamitsua topa daiteke Senez aldizkariaren 25. alean. Interprete ere jarduteak estilo bereziagoa, arinagoa itsasten dio Begoren itzultzeko manerari, interpretea ohituago egoten delako azalari barik, mamiari begiratzen, askeago jokatzen, komunikazioa bilatzen.\nGermano Almeida eta haren belaunaldiko idazleei esker, literatura caboverdetarra baserritik kalera joan da. Eta hori guztia, gainera, kontraesan moduko batean, uharteak independentzia lortzeaz ia bateratsu jazo zen eta. Hango literaturan sarritan jartzen da agerian, gordin-gordinik, kontrakar hori, alegia, independentzia osteko lehenaldi loriatsuari begira bizitzearen aurpegiz aurpegi, etorkizun latz eta segurtasunik gabeko bati zirritua zabaldu beharra. Mundu globalizatuan, Cabo Verderen moduko nazio txikiek oso etorkizun latza dute, batez ere Rahel deritzon basamortu zerrendan egonez gero.\nGermanok ezin hobeto erakusten digu herri horien historiaren aldi funtsezko bat, ia krisialdi etengabe batean bizi den (nahita europar egindako) afrikar nazio xume baten kinka larria. Azken buruan, laurehun bat mila biztanle baino ez dira. Erdi Arotik, esklabo saltzaileen, piraten eta portugesen erasoek kolonia bihurtu zituzten uharteak, 1975. urtean independentzia lortu zuten arte. Baina hango afrikar erroak Portugali itsatsirik geratu dira, batez ere hizkuntzaren eta kulturaren aldetik. Ez da harrigarri, kolonialismoaren ordezkariak caboverdetarrak berak zirelako. Independentziaren aldeko borrokan jardun zuten portugaldartasunaren aurka barik, bizi baldintza duinak eskuratzearren. Caboverdetartasuna ez omen zuten jotzen metropoliaren kulturaren aurkakotzat, herri duintasuna zen auzia, pelea gaia. Eta borroka latz horretan dihardute mende berri honetan ere.\nBaina Napumocenoren jaunaren testamentua-ri esker, lasai eta hango erritmoaren arabera bizitzen dakien herri xume eta zoriontsu baten albiste ere helduko zaigu, goxo, hango paisaien eta haizearen antzera. Kosta ahala kosta ahalegindu behar dugu honako hau euskaraz irakurriko dugun Almediaren azken lana ez izaten. Zain egongo gara, irrikan.


Ezker Iraultzailea - Batu zaitez Ezker Iraultzailera. Sozialismoa da aukera bakarra!\nCovid-19aren pandemia modu gordinenean erakusten ari da sistema horren benetako aurpegia. Mundu osoan milioika pertsona babesik gabe daude koronabirusaren hedapenaren aurrean, gobernuen politika kapitalistek osasun-sistemetan eta gizarte-zerbitzuetan egin duten sarraskia dela eta. Finantza erakunde handien diktadurak gupidarik gabe gobernatzen du mundua, ondorio benetan lazgarriak utziz. Osasun-krisiari langile klasearen bizkar gainean ezarri nahi duten hondamendi ekonomikoa gehitu behar zaio, Gobernuek enpresarien irabaziak babesteko milioikako erreskate paketeak onartzen dituzten bitartean.\nKlase agintariak errezeta bakarra du krisi ekonomiko honetatik ateratzeko. Gerra deklaratu digute langile klaseari. Gaur inoiz baino gehiago eskatzen zaigu gure bizitzak eta enpleguak sakrifika ditzagun kapitalaren irabazien aldare aurrean.\nNahiz eta egun gizarteak inoizko baliabide material, teknologiko eta zientifiko handienak eduki, horiek pobrezia, langabezia, miseria eta gosea ezabatzeko erabili beharrean, errealitatea justu kontrakoa da. Esperientziak erakusten digu ezinezkoa dela kapitalismo berri eta gizatiarrago bat sortzea eta hori lortzeko saiakera oro porrotik handienera kondenatuta dagoela.\nModu bakarra dago amildegira garamatzan basakeria horri aurre egiteko: iraultza sozialistaren alde borrokatuko duen alternatiba indarrez altxatzea, finantza botereek eta monopolio handiek kontzentratzen duten aberastasun guztia desjabetzea, eta langile klasearen kontrol demokratikoaren baitan sozializatzea. Ekonomia planifikatu eta sozialista gai litzake baliabide nahikoekin aurre egiteko osasun-hondamendiari, eta gizakion beharrak asetzeko baldintza duinak bermatuz denei, datozen belaunaldiei eta baita gure ekosistemari ere. Mundu berri baten eraikuntzari ekiteko ordua da. Ez dugu kapitalaren onurarako beldurturik jazarturik eta alienaturik bizi nahi.\nHorretarako beharrezkoa da langile mugimenduan sustraiak dituen alderdi iraultzaile bat eraikitzea, gazteriaren artean, ideia horiek fronte guztietan defendatuko dituena. Horixe da Ezker Iraultzaileak egiten ari garena eta azken 14 urteetan etenik gabe argitaratu ditugun Euskal Herri Sozialistaren orrien bidez defendatu duguna. Une honetan, pandemiak eragindako zailtasun guztien aurrean, Euskal Herri Sozialistaren bertsio digitala mantentzen dugu.\nEzker Iraultzailea bezalako alderdi borrokalari bat eraikitzeak konpromiso militantea, sakrifizioa eta ahalegina eskatzen du. Oso ondo dakigu gure independentzia politikoa bermatu ahal izango dugula soilik gure independentzia ekonomikoa bermatzen badugu.\nBadakigu krisiak gogor kolpatzen duela gure klasea, baina erakunde iraultzaile batek ezinbestean gure klasearen sostengu kontziente eta militanteari eutsi behar dio. Kapitalismoaren historiako krisirik handiena izango denaren testuinguruan, langile klasearen aurkako erasoaldi basati batean, babes hori inoiz baino beharrezkoagoa da.\nAntolatzeko eta borrokarako garaia da!


Eibarko Udal Euskaltegiak 35 urte bete ditu — Kultura — Eibarko Udala\nEskola Armeriako gela batzuetan hasi ziren lehenengo taldeak udaberri hartan, baina udazkenean Txantxa Zelaiko Frontoi Zaharreko eskoletara pasatu ziren. 1991n Casa del Pueblora aldatu zen. Bertan egon zen 1996 arte, eta orduz geroztik PORTALEan dago.\nDuela 35 urteko udaberri hartan bi irakaslek eta administrariak osatu zuten lan-taldea. Baina 85-86 ikasturtea indartsu hasi zuten sei irakaslek eta administrariak osatzen zuten plantila berriarekin. Urte gutxitan ikasleen demandari erantzun ahal izateko 13 irakasleko klaustro finkoa osatu zen.\n1993tik aurrera, Administrazioetan barne erabilera planak martxan jarri zirenean, hainbat irakasle Udaleko Euskara Zerbitzura pasatu ziren teknikari, trebatzaile eta normalizatzaile lanak egitera.\nHiru hamarkada hauetan 8.000 ikasletik gora ibili dira udal euskaltegian: batzuk beren ama-hizkuntza hobetzen; beste batzuk beren formazioa osatzeko euskara ikasten; administrazioko langileak perfilak akreditatzeko ikasten; guraso asko seme-alabei euskalduntzeko bidean laguntzeko..., era eta motibazio askotako ikasleak, eta denei eskaini zaie ahalik eta zerbitzu eraginkorrena, profesional kualifikatuen eskutik betiere.\nSorreran udal euskaltegia Fundazioa izan zen, baina 2013tik Udalaren barnean dago, eta euskara zerbitzuarekin batera Euskara Arloa osatzen du.\n35 urtean euskaltegian egindako lana oparoa izan da eta bere emaitzak eman ditu, eta egon ziur garai eta egoera berrietara egokitzeko gaitasuna izango duela, eta urte askoan, orain arte bezala, zerbitzu ona emango diela herritarrei.\nBideo bat prestatu dute zorionak emateko. Ikusi HEMEN


Erraustegia 2019ko uda aurretik amaitua eta udazkenean martxan izatea aurreikusten du Aldundiak\n2018ko azaroaren 15a, osteguna | Ordua Euskal Herrian 03:32:05\n“Tratamendu mekaniko biologikoko eta biolehorketako plantetako eraikinak ia amaituta daude, eta hasiera eman zaio labeen eta gainerako ekipo industrialen instalazioari”, Gipuzkoako Foru Aldunditik berri eman dutenez. 2019ko erraustegiko lanak amaitzea aurreikusten dute eta “probaldia gainditu ondoren, 2019ko udazkenean funtzionatzen hasiko da Ingurumen Gunea” iragarri dute.\nZubietako erraustegiaren obrak 2018ko ekain hasieran. (Argazkia: GHK)\nLanen erdia egintzat jo dute jada, “eta, eraikuntza eta obra zibileko lanei dagokienez, % 70era iritsi da. Zehazki, tratamendu mekaniko biologikoko eta biolehorketako plantei dagozkien eraikinak amaituta egongo dira laster”. Erraustegiko lanak oso aurreratuak daudela nabarmentzen du Aldundiak. “Ekipamendu industrialen ezarpena egiten ari da, eta aurrera doa aurreikusitako epeen arabera. Amaitzen ari dira erraustegiak izango dituen bi labeetako lehenaren instalazio lanak, eta hasiak dira, baita ere, bigarren lerroko lanak. Hain zuzen ere hori da tamaina eta konplexutasun handieneko ekipoetako bat”.\nHondakinen kudeaketaren arazoari irtenbide aurreratu eta eraginkorra ematen ari gara. Punta-puntako teknologiaz baliatuz, #Gipuzkoa-ko Ingurumen Gunea aurrera doa eta 2019ko udan lanak amaituko dira. pic.twitter.com/yI2wuGQEpG\n— Markel Olano (@markelolano) June 5, 2018\nHondakinak kudeatzeko plan berria\nErraustegia barne hartzen duen 2019-2030 urte arterako Gipuzkoako Hiri Hondakinak Kudeatzeko Plan berria izapidetzen hasi dela iragarri du bestalde, Gipuzkoako Foru Aldundiak. 9 hilabete iraungo omen ditu izapidetze prozesuak “eta administrazioei, talde politikoei eta gizarte eragileei parte hartzeko aukera emango zaie”.\nPlan berriak erraustegia eraikia eta martxan izan osteko garaiari begira planteatua dago. “Plan berriak (GHHKPO 2019-2030) hondakinen birziklatzearen eta balorizazioaren zirkulua itxiko du, eta Gipuzkoa prest utziko du ekonomia zirkularraren eta klima aldaketaren erronkari aurre egiteko”. Lehenengo aldiz, Gipuzkoak hondakinen plan bati helduko dio Europako herrialde garatuenen baldintza beretan”, Gipuzkoako Foru Aldundiaren esanetan.\nUrratsez urrats, plan berria onartu eta martxan jarri aurretik, honako bide hau jorratzea aurreikusten du Aldundiak:\n-Gai honetan eskumena duten administrazio guztiei (udalak, mankomunitateak, interesa duen publikoa eta Eusko Jaurlaritza) aurretiazko dokumentu bat bidaliko zaie beren ekarpenak egiteko.\n-Herritarrek parte hartzeko protokoloa zehaztuko da.\n-Aurreproiektua prestatu ostean, alegazioetarako jendaurrean jarriko da.\n-Bi hilabeteko parte hartze prozesua egingo da.\n-Plan berrirako beste dokumentu batzuen aurkezpena.\n-Plan berria Diputatuen Kontseiluen onarpenera.\n-Gero, Gipuzkoako Batzar Nagusietara igorriko da, eztabaidatu eta onartua izan dadin.\n-9 hilabeteko prozesua, 2019ko otsailean amaitzeko aurreikuspena.\nHonatx hitzez hitz, Foru Aldundiak plan berriarekin bete nahi dituen helburuak:\n-Gaikako bilketa eta birziklatzea ahalik eta gehien optimizatzea.\n-Konpostajean eta materia organikoaren biometanizazioan ahal den guztia aurreratzea.\n-Birziklatu ezin diren hondakin guztiak balorizatzea (erraustea), eta lehen mailako hondakinen isuririk ez eragitea.\nAlbiste hau Noaua-k argitaratu du eta CC-by-sa lizentziari esker ekarri dugu ARGIAra.


Martxoaren 18an, larunbata, izango da aurtengo rallysprinta. Honek zaldibitarren egunerokoan eragina izango du. Egun horretan, eguerdiko 13:00etatik iluntzean 20:00ak ingurura arte herriko zenbait puntutan bidea moztuta izango da.\nLazkaon abiatzen da rallya eta beraz Lazkao-menditik behera sartuko da Zaldibiara Olaldetik Aztiara iritsiz eta handik kanpoko sahiesbidera (bariantera) lotuz Larraitz aldera joateko Gaintzako bidegurutzera arte. Errepide horiek, beraz, itxita egongo dira ordu tarte horretan.\nAntolatzaileek bermatu dutenez, larrialdi kasuetan errepidea irekiko litzateke bidegurutzeetan egongo diren bolondresen bidez. Bestetik, herrigunean Rallya ikusi nahi ez, baina etxera joateko-edo eremutik pasa beharra daukaten oinezkoen zirkulazioa ez oztopatzea eta hondakinekin txukun jokatzea ere bermatuko dutela jakinarazi dute.\nHemen duzue informazio gehiago rallyari eta ASPANOGIri buruz.


netiquette | Apg29\nEta Apg29 iruzkinak in netiquette batzuk\nChrister Åberg aurpegierak gisa.\nSinestezina badirudi ere, badira batzuk (Oharra: batzuk) nork bere burua etengabe aurkituko moda ilaran dela inoiz aldaketa bezala dirudi.\nEta Apg29 iruzkinak in netiquette batzuk.\n1⃣ Batzuetan polita pertsona iruzkinak loggerheads etorri. Nire aholkua da ez hasteko eztabaidatzen eta elkarren aurka joan. zure iritzia idatzi duzu, orduan ona da.\nelkarri tratatu nahi duzun modua tratatzen dute, bestela idazketa ezer erabilera ez da.\n2⃣ Do zerbait iruzkinak egokitzat, niri berri eman dezakezu. Oharrak, galdera deletade iruzkinak beti deletade hartzen saritu. Apg29 inoiz zergatik iruzkin bat deletad da. Hau norberaren ulermena izan behar du.\n3⃣ Apg29 kritikatzea edo niri buruz eztabaidatzeko (Christer Åberg) Nahi izanez gero, beste inon egin dezakezu, baina ez hemen.\n4⃣ izan zara moderazioaren ilaran eskatu badu eta maite litzateke itzuli eta iruzkin, orduan bakarrik ona du Netiquette 🙂 mantentzeko duzu da.\n5⃣ noski irakaspenak oker hedatuz onartzen. Commentators direnek hau egiten deletade eta neurriz ilaran konpromisoa hartu dute.\n6⃣ Commentators nor besterik zer da artikulu idatzitako aurka doa egin ahal inon, baina ez hemen.\n7⃣ Jakina, illegalities no egotzitako.\n❗ Sinestezina badirudi ere, badira batzuk (Oharra: batzuk) nork bere burua etengabe aurkituko moda ilaran dela inoiz aldaketa bezala dirudi.\n❤ Baina eskerrak direnek ondo portatu eta iruzkinak benetan ona idazten tonu maitekorra eta salbazioa begiak batera zuek guztiak! Apg29 klima oso polita sortu duzu eta usain zoragarri bat zabaldu!\n✔ noski Arau hauek bönesidan too. Baina badakigu ez dagoela bönesida eta eztabaida orrialde no edo "Printer orria" da izan. Ezer ez da otoitz edo tacksägelseämnen deletas.\n✔ ez seinalatu jendeak bere izen osoa izendatzeko, eta hau bat idatziz aplikatzen.\n✔ Klagoböner, mendeku erregu eta hatböner da, jakina, ez ongietorria.\n✔ Mesedez dute zure begiak salbazioa denean bönämnen bidali duzu.\nZerbait esan hondakinak horri buruz egin behar duzu printzipioak Christian on bada beraz idatz iezaguzu e-mail irakurgailua! email gutxienez 300 hitz, baina ahal izanez gero, 500 edo gehiago izan behar du. about Jesus, salbazioa, bataio, Espiritu bataioa, erantzun otoitzak deklaratuko eta Jesus ibili. Beharrezkoa da, oraingo honetan bizi garen ere!\nDiezaiokezu e-mail zuzenean Apg29 edo inprimatu irakurlea e-mail honetan inprimakia .\nGogoratu irakurlea mezuak eta iruzkinak euren iritziak dute. scribatua da bada, iritzi bat, ez ditut partekatzen, ezin duzu errua me da! "Errua elkarteak" ( zor elkarteak ) ez dira hemen sartzen!\nHau ere artikulu eta ez diren egindako bideoak aplikatzen me, edo elkarrizketak dut norbait nire estudioan ez ditut iritzi bera partekatzen.\nBaina, nola pozik nago zuk eta beste asko nire blog gune Apg29 eta begirada bisitatu nire hainbat zuzeneko emankizunak at!\nPartekatzeko beste asko pozik humanly posible dela!\nJainkoak bedeinkatu eta ugari eta benetan ona da!\nV 03, onsdag 20 januari 2021 kl 02:01


06 « abendua « 2017 « Prentsa oharrak\nArdoarabari esker, Vitoria-Gasteiz ardoaren hiriburu da\nKategoriak: Prentsa oharrak — Komunikazio Zerbitzua / Servicio de Comunicación — 6 abendua 2017 13:38\nKarpak Probintzia, Aihotz eta Foru plazetan egongo dira, eta goiz eta arratsaldez irekiko dituzte (12:30etik 15:00etara zein 19:00etatik 22:30era); ostegunean, berriz, arratsaldez bakarrik. Orobat, hiru informazio-etxola jarriko dira San Frantziskon, Urrezko Zeledonen plazan eta Bastiturri kalean, eta umeentzako gunea (ludoteka, jauziak eta trena) Andre Maria Zuriaren plazan.\nGainera, ‘txoko gastronomikoak’ leku berezia izango du; azken bi urteetako arrakasta ikusirik, berriro Foru plazako pilotalekuaren ondoan jarriko da, eta kalitateko euskal produktuak ezagutarazteko funtzio didaktikoa indartuko du. Goizean umeentzako jarduerak antolatu dira, sukaldean lehen urratsak ematen ikas dezaten era atsegin eta interaktiboan. Arratsaldean, hiriko sukaldariek jatekoa eta edatekoa uztartzen dituzten dastatzeak eskainiko dituzte, produktuak alderatzeko dastatzeak egingo dira, ardoak aurkeztuko eta pintxoak egingo, eta sukaldaritza erakustaldiak ere izango dira.\nHartara, Ardoarabak bultzada emango dio Gasteizi, Arabako Errioxari eta Arabako txakolinari esker mahastizaintza eta ardogintzari dagokienez pribilegiatua den lurralde baten hiriburu gisa. Izan ere, aurten 52 ekoizle bilduko dira bertan: Arabako Errioxako ardoen eta Arabako txakolinen 17, Arabako sagardoaren lau, bi jatorri-deitura gonbidatu, bestelako ardoa eta likoreen sei saltoki, eta produktu autoktonoen 14.\nKarpetan, 31 upeltegik dastatzeak eskaintzen dituzten beste 10 ekoizlerekin partekatuko dute espazioa, eta Arabako Sagardogileen Elkarteak sagar zukua ekarriko du lehen aldiz, umeentzat eta alkoholik edaten ez dutenentzat.\nBerritasun gisa, karpa bakoitzean bertan dauden upeltegiei buruzko informazioa eskainiko da: ardoak, uztak eta gainerako informazio interesgarria. Ardogile eta ekoizleei erostera animatzen direnentzat, Gasteiz Onek etxera eramateko doako zerbitzua eskainiko du hiri barruan.\nEdizio honetan, 82 ostalaritza establezimenduk hartuko dute parte tabernen ibilbidean, eta 124 proposamen gastronomiko eskainiko dituzte. Betiko pintxo eta menu bereziei kazolatxoak batuko zaizkie lehenengo aldiz. Hartara, 2017ko Ardoaraba 238 proposamen gastronomikoetaraino iritsiko da.\nLiburuxka bat argitaratu da, parte hartzen duten tabernen eta eskaintzen zerrendarekin.\nHiriko saltokiek ere bat egiten dute bost egunez bertako aisialdiaren ardatza izango den jarduerarekin, hainbat eskaintza eginez: ia 400 establezimendutan, 20 eurotik gorako erosketengatik txartelak banatzen ari dira joan den astetik, 20 txeketegiren zozketarako; informazio-etxoletan abenduaren 4tik 9ra arte egindako erosketen txartela aurkeztuta, euroko deskontua egingo dute txeketegia erostean, eta deskontuak eskainiko dituzte Andre Maria Zuriaren plazako umeentzako gunerako.\nEkitaldiaren bitartez, Ardoarabaren antolatzaile Gasteiz Onek erakundeak, entitateak, ostalaritzako establezimenduak, saltokiak eta abar batzea lortzen du, sinergiak sortu eta gure upeltegientzako erakusleiho ezin hobea bihurtzeaz gain, hiriko bizitza dinamizatzen baitu bost egunez, kalitateko turismoa erakartzen, Gasteiz ardoaren hiriburu gisa sendotzen, eta Araba helmuga enogastronomiko erakargarri gisa kokatzen.\nHorrekin lotuta, hilaren 6an, 8an eta 9an autobusak antolatu dira nahi duten bilbotar eta bizkaitarrek eroso eta seguru hurbiltzerik izan dezaten Ardoarabara. Kutxabank erakunde laguntzailearen bezeroek lehentasuna izango dute lekua erreserbatzeko. Bisita gidatua egiteko aukera ere emango zaie, Gasteizko leku interesgarrienak ezagut ditzaten.\nEsperientzia eta argazkiak sare sozialetan #momentosardoaraba traola baliatuz partekatzera animatzen direnak ‘urteko upeltegia’ zozketan sartuko dira, eta Ardoaraban parte hartzen duen ardogile bakoitzeko bi ardo botila irabazi ahalko dute. Gainera, txeketegiko kupoi ebakigarria betez, Arabako Errioxako Ardoaren Ibilbidearen barruko upeltegietan bisitak eta dastatzeak egiteko sei txarteletako bat irabazi ahalko dute.\nOrdutegi, upeltegi, establezimendu eta abarrei buruzko informazio guztia www.ardoaraba.com web-orrian eskura daiteke.


Aiako Harriak: Muganix mendiko mendebaldeko ezproiko eskalada bideak - Ibilkari - Berria\nAiako Harriak: Muganix mendiko mendebaldeko ezproiko eskalada bideak\nGranito trinkoa, itsasoa gertu, lasaitasuna. Hauek izan daitezke Muganixeko mendebaledko ezproiko eskalada bideek eskainiko digutena. Bide hauek ezagutu nahi?\nMuganixeko mendebaldeko ezproia, kronika honetako eskalada bideek jarraitzen dutena / Smithy\n2019-09-30 / Smithy\nMuganix, Aiako Harria parke naturalaren iparren kokatutako mendia da. Gailurrera iristeko biderik ohikoena Elurretxeko aparkalekutik gora doana da. Harkaitzari dagokionez, Aiako Harria Euskal Herrian granitoa zapaltzeko aukera duen parke natural bakarra da eta orokorrean granito trinko eta itsaskorraz osatua dago.\nEskaldari dagokionez, Muganixeko granito trinkoak eskaladarako aukera ezin hobeak ematen ditu. Bertako ipar eta mendebaldeko aurpegian eskalada bide ezberdinak daude. Ipar hormako bideak bertikal eta zailak diren bitartean, mendebaldeko ezproikoak errazagoak dira, biderik zailena V+ zailtasunean kokatuz. Ezproi honetan lau bide ekipatuak ditugu: "Erlaitz I", "Erlaitz II", "Gainirten" eta ezproiaren hego kanaleko ezkerrekoa, azkeneko hau ezproiko beste hiru bideen hirugarren bilgunean amaitzen dena.\nBide hauek guztiak motzak izanda, denak eskalatuz gero itsasoari begira goiz ederra pasatzeko aukera izango dugu.\nBide hauetara iristeko Elurretxetik atera eta Aritxulegira doan bidea hartuko dugu (GR-121 eta PR-GI 20 bideak). Bidearen ertzean dagoen bunkerra atzean utzi eta 15-20 metro ingurura pago zabal baten ondoan ezkerrera basoan bidexka bat sartzen da. Bidexka hau hartu eta lehen pagoetara iritsitakoan eskuinera joko dugu ehiza postuen ilara batera iritsiz. Ehiza postuak jarraituz haritz gaztez osatutako baso bat zeharkatu eta pago estu eta luzez osatutako pagadira iritsiko gara. Pagadia ahalik eta altuera gutxiena galduz zeharkatu eta egurrezko pasabide bat zeharkatu ondoren tarteka oso nabaria ez den bide bat jarraitzen hasiko gara, granitozko harkaitz-bloke handi baten ondora iritsi arte. Bloke honetan bidea aurrera jarraitzen badugu koska bat jaitsi beharko dugu kanal batera iritsiz.\nHobe da blokearen gainetik mendian gora igotzen hastea (II pasabide errazen bat) granitozko harkaitz-plaka etzan bat igo ondoren hormara iritsiz. Horma eskuinetik inguratuz "Gainirten" bidearen kimikoak ikusiko ditugu. "Erlaitz I" eta "Erlaitz II" bideak honen eskuinean gelditzen dira. Bigarren aukera Elurretxetik Muganix mendira ohiko bidetik igo eta bidea rappel eginez jaistea da.\nBide hauek guztiak egun berean edota bideren batean bi luze bakarrean eskalatu nahi badugu, 60 metroetako bi soka, luzera ezberdineko 13 express-zinta eta zinta-uztaia bat bilgunea muntatzeko eraman beharko dugu.\nBIDEEN DATU BATZUK\n- Luze kopurua: 3. Lehenengo bi luzeak bakarrean eskalatu daitezke.\n- Nork irekia: 2006an Iñaki Igoa, Andoni Arregi eta Javier Harri Martinek ekipatu zuten. Gipuzkoako Mendi Federazioak 2014ko udaberrian kimikoekin berrekipatu du.\n- Zailtasuna: 4b. Luzez-luze: 1ºL: 4b (25 m), 2ºL: IV- (25 m) eta 3ºL: III (30 m).\n- Luzera: 85 metro.\n- Nork irekia: J. Etayo, R. Marina eta J.M. Rodriguez, 1977an. 2004an Iñaki Igoa eta Andoni Arregik ekipatu zuten. Azkenik, Gipuzkoako Mendi Federazioak 2015eko martxoan kimikoekin berrekipatu du.\n- Zailtasuna: 4c. Luzez-luze: 1ºL: 4c (35 m), 2ºL: IV- (20 m) eta 3ºL: III (30 m).\n- Nork irekia: 2009an Iñaki Igoa eta Jose Rivasek ekipatu zuten. Gipuzkoako Mendi Federazioak 2014ko udaberrian kimikoekin berrekipatu du.\nHEGO KANALEKO EZKERREKOA\n- Luzera: 35 metro.\n- Zailtasuna: V+.\n"Erlaitz I" eta "Gainirten" bideen inguruko informazio, krokis eta argazki gehiagorako hemen klik egin dezakezue.\n"Erlaitz II" eta "Hego kanaleko ezkerreko" bideen inguruko informazio, krokis eta argazki gehiagorako hemen klik dezakezue.


Itziar Gonzalez-Dios eta Eneko Bidegain, #txiotesia2 lehiaketako irabazleak - bizkaie.biz\nItziar Gonzalez-Dios eta Eneko Bidegain, #txiotesia2 lehiaketako irabazleak\nBizkaie! 2014-11-26 17:48\nUEUk kudeatzen dauen Unibertsitatea.net atariak bigarren urtez antolatu dauen Txiokatu zure tesia 6 mezutan lehiaketako irabazleak jakinarazo ditue. Lehen saria Itziar Gonzalez-Diosentzat izan da, egiten dabilen euskerazko testuen sinplifikazino automatikoari buruzko tesia laburtzeagaitik, eta bigarren saria Eneko Bidegain kazetari eta irakaslearentzat izan da Lehen Mundu Gerra 'Eskualduna' astekarian tesia koplatan azaltzeagaitik.\nUEUk kudeatzen dauen Unibertsitatea.net atariak bigarren urtez antolatu dauen Txiokatu zure tesia 6 mezutan lehiaketako irabazleak jakinarazo ditue. Lehen saria Itziar Gonzalez-Diosentzat izan da, egiten dabilen euskerazko testuen sinplifikazino automatikoari buruzko tesia laburtzeagaitik, eta bigarren saria Eneko Bidegain kazetari eta irakaslearentzat izan da Lehen Mundu Gerra 'Eskualduna' astekarian tesia koplatan azaltzeagaitik. Antolatzaileek adierazo dabenez, ipinitako helburuak bete da, ekimen honegaz 46 ikertzaile euskaldun eta euren lana ezagutzera emon dira eta.\nIgaz baino jente gitxiagok parte hartu badau be, emoitzak oparoak izan direla azpimarratu dau Iñaki Alegria UEUko zuzendariak. Ondokoek osotu dabe aurtengo epaimahaia: Ainhoa Latatu (@tatutxiki), doktorea mikrobiologian, UEUko Goi Mailako Prestakuntzaren arduraduna eta UEUkidea; Iñaki Larrea (@ilarrea), doktorea hezkuntzan, ikertzailea eta irakaslea Mondragon Unibersidadeko HUHEZI Fakultadean; Itziar Aretxaga (@ItziMex), doktorea astrofisikan, ikertzailea eta Mexikoko Astrofisika, Optika eta Elektronikako Institutu Nazionalaren Astrofisika Saileko burua; Kike Amonarriz (@KikeAmonarriz), euskal Filologoa, soziolinguistea, ikertzailea eta telebista aurkezlea; eta, Koldo Garcia (@koldotxu), doktorea genetikan, ikertzailea UPV/EHUn eta UEUkidea.\nLehenengo saria, txiolari ulergarriarena, 500 euroko sariagaz, Itziar Gonzalez-Dios IXA taldeko ikertzailearentzat izan da (@ItziarGD), euskerazko testuen sinplifikazino automatikoaren inguruan egiten dagoan tesia bikain laburtu eta azaltzeagaitik. Itziar Gonzalez-Dios Pasai San Pedrokoa da eta 26 urte ditu. Aleman filologian lizentziau zan Gasteizen eta ondoren Hizkuntzearen Azterketa eta Prozesamendua masterra egin eban Donostian EHUko Informatika fakultadean. Masterrean egoala Ixa taldean sartu zan eta hortik atera zan tesi-proiektua. Tesiaren izenburua oraindino behin behinekoa da: Egitura sintaktiko konplejuen identifikazinoa eta sinplifikazinoa euskerearen tratamendu automatikoan. Eusko Jaurlaritzak emoten dituan beketako hirugarren urtea amaitzen dabil, eta orain tesian buru belarri lanean dago, 2015 amaieran edo 2016 hasieran irakurzeko asmoz.\nBigarren saria, txiolari originalena, 300 euroko sariagaz, Eneko Bidegain kazetari eta irakaslearentzat izan da, Lehen Mundu Gerra 'Eskualduna' astekarian tesia koplatan laburtzeagaitik. Eneko Baionakoa da eta 39 urte ditu. Euskal Ikasketak egin zituan Baionan. Kazetari lanetan Ekaitza aldizkarian hasi zan. 1999an Euskaldunon Egunkaria-n sartu zan. Berria eta beste hedabide batzutan be behar egin dau. Doktoretza tesia aurkeztu eban 2012an, EHU eta Bordeleko Unibersidadearen artean, Lehen Mundu Gerra 'Eskualduna' astekaria gaiaren inguruan. Gaur egun Mondragon Unibersidadeko irakaslea da, Ikus-entzunezko Komunikazino graduan.


Berritu dira Añarbeko gobernu-organoak - Añarbeko Urak | Uraren zikloa\nBerritu dira Añarbeko gobernu-organoak\nJaime Domínguez-Macaya, zinegotzi donostiarra, izango da Mankomunitateko Presidente berria\nDatorren lau urtekoan erronka garrantzitsuei egin beharko zaie aurre: ingurumena, ekonomia eta kudeaketari dagozkienak\nAñarbeko Uren Mankomunitateko Presidente gisa, Donostiako Udaleko zinegotzi den Jaime Domínguez-Macaya izendatu da, hura osatzen duten hamar udalek -maiatzeko hauteskundeen ondoren- izendatu zituzten 17 ordezkarien artetik.\nPresidenteordetza Jexux Leonet, Oiartzungo alkatearen esku geratu da, eta Urnietako Udaleko Jorge Segurado izango da gordailuzain berria.\nHautatuak izan dira baita ere, Mankomunitatearen sozietate kudeatzaile den Aguas del Añarbe-Añarbeko Urak, SAren Administrazio-Kontseiluko bederatzi kideak, non Batzarrean ordezkaritza duten talde-politiko guztiek beren ordezkaria izango duten. Jaime Domínguez-Macaya eta Lasarte-Oriako alkate den Jesús Zaballos Kontseiluko Presidente eta Presidenteorde izango dira, hurrenez hurren.\nMankomunitateko Batzarrak, Gestión de Centrales del Añarbe, SA sozietaterako ordezkariak hautatu ditu ere bai. Sozietate hori 1993an sortu zen, eta gaur egun honela dago osatua: Añarbeko Urak (%70) eta Energiaren Euskal Erakundea-EVE (%30), eta azken urtetan energia berriztagarri eta eraginkorren ekoizpenean zenbait programa garatu ditu Mankomunitatearen esparruko azpiegituretan.\nIzendapen-akordio guztiak adostasunez eta aho batez onetsi dira.\nMankomunitatearen gobernu-organoek, Añarbeko Urak-eko teknikarien zuzendaritza pean, erronka garrantzitsuei egin beharko die aurre datorren laurtekoan: ingurumena, ekonomia eta kudeaketari dagozkienak. Hona hemen erronka nagusiak:\nAzpiegituretan inbertsio berriak gauzatu, beste administrazio publikoekin batera:\nHornidura: Garrantzitsuena, Beheko Kanalaren Alternatibaren eraikuntza da (24,1 milioi euro), Trantsizio Ekologikoko Ministerioarekin egingo dena.\nEsparru-Akordioa egikaritzea (Ur Agentzia eta Gipuzkoako Foru Aldundiarekin), Añarberen esparruan saneamenduko azpiegiturak eraikitzeko (21,6 milioi euro).\nLoiolako araztegiaren etorkizuneko handitzea definitu eta planifikatu.\nSaneamendu-sarearen kontrol eta kudeaketa hobetzen jarraitu (isurketen eta gainezkatzeen kontrola) gure ibaien eta itsasertzaren ingurumen osasuna hobetuz.\nKomuna modu egokian erabil dezaten hiritarrei zuzenduriko kanpainak egiten jarraitu, toalla higienikoak edo kutsatzaile ezberdinak komunetik bota ez daitezen (botikak, pinturak eta bernizak, drogak, norberaren garbitasunerako produktuak, etab.)\nAzkenik, autosufizientzia energetikoan aurrera egin, energia berriztagarria sortzen duten zentral berriak instalatuz ( hidraulikoak, fotovoltaikoak, etab.) eta azpiegituren optimizazio energetikoaren bidez.\nAñarbeko Uren Mankomunitatearen Batzarreko kideen zerrenda\nPresidentea (*) (**)\nJaione Hervás Sáez de Arregui\nMarisol Garmendia Beloki\nMiguel Ángel Díez Bustos\nBernardo Lemos Taberna\nKoro Etxeberria Tolosa\nEstibaliz Aldeiturriaga Amuriza\nJesús Zaballos de Llanos\nJon Antxordoki Rekondo\nKoldo Pérez Domínguez\nJexux Leonet Elizegi\nPresidenteordea (*) (**)\nLur Etxeberria Gurrutxaga\nMiguel Ángel Sánchez Antúnez\nAitor Güemes Oyarbide\n(*) Aguas del Añarbe-Añarbeko Urak, Sako kontseilari izendatua izan da baita ere\n(**) Gestión de Centrales del Añarbe, Sako kontseilari izendatua izan da baita ere


Mundua astindu zuten hamar egunak - Wikipedia, entziklopedia askea.\n1919ko argitalpenaren azala.\nBoni & Liveright (en)\nMundua astindu zuten hamar egunak, ingelesez: Ten Days That Shook the World, 1919an John Reed estatubatuar kazetariak idatzitako kazetaritza-kronika generoko idazlan bat da. Idazlean 1917ko Errusiako Iraultzan kazetariak bizitako gertakari eta bizipenak erreportaje moduan agertzen ditu.\nNagusiki, boltxebike komisarien erabakiak eta beren jarraipen "panoramikoa" egiten da, tartean Grigori Zinóviev eta Karl Radek buruzagiena, bai eta Armada Gorria edo Iraultzailearen buruzagien jarduerarena ere, Errusiako Iraultzan parte hartu zuten ahal bezainbeste pertsonaia aurkeztuz.\nLiburua Errusiako Iraultza munduan ezagutarazteko garrantzitsua izan zen, bereziki ingeles hiztun herrialdeetan.\nJohn Reed 1920an hil zen, liburua amaitu eta gutxira, eta Moskuko Kremlinan ehortzia izan zen.\nUrria (Sergei Eisenstein, 1928)\nGorriak (Warren Beatty, 1981)\nOpen Library: OL2136258W


Troka eta amildegi artean | Bizigiro | Berria\nTroka eta amildegi artean\nHemen berriz ere, udako oporrak amaituta. Opor bereziak, egoera berezi honetan. Azken urteotan Espainiako hegoaldeko ardoak ekarri badizkizuet ere, gaurkoan ez. Gaurkoan Galiziara joango gara, Ribeira Sacrara hain zuzen, hango Dominio do Bibei upategia eta haien ardoak pixka bat ezagutzeko. Dominio do Bibei du izena upategiak, eta Ribeira Sacrako bikainenetariko bat da, bikainena ez bada. Hainbat ardo egiten badituzte ere, beltzak zein zuriak, Lapola zuria eta Lapena ardoetan jarriko dut fokua.\nRibeira Sacra jatorri izena Miño eta Sil ibaien erriberen artean dago, Lugo probintziaren hegoaldean eta Ourense probintziaren iparraldean.\nRibeira Sacra izena VIII. eta XII. mendetan sortutako monje tradiziotik dator, monasterio eta baseliza ugari baitzeuden inguruan garai hartan.\nGaur egun jatorri izen hori bost azpizonatan banatuta dago: Amandi, Chantada, Ribeira do Miño, Ribeira do Sil eta Quiroga-Bibei. Beltzetan hauek lantzen dituzte: mencia nagusi moduan, merenzao, brancellao, garnatxa, tenpranillo, caiño beltza, souson eta mouraton; eta zurietan, berriz, albariño, godello, treixadura, loureira, torrontes eta doña blanca.\nInguru horretako mahastiek erakusten duten paisaia izugarria da; mahastiak amildegi eta troka sakonetan landatuta daude, Miño eta Sil ibaien ubideen aldamenean. Han, mahats bilketa arriskutsua bilakatu daiteke: polea eta itsasontzien laguntzarekin jasotzen dute mahatsa.\nDominio do Bibei proiektu gaztea da, 2002an sortu baitzuten upategia. Ekoizpen txikiko upategia da, eta familia filosofiaduna.\nArdogintzan lan bikaina egiten badute ere, ez da txikiagoa mahastizaintzan egiten ari direna, galdutako edo galzorian dauden mahats motak berreskuratzen ari baitira. Adolfo Dominguez arropa disenatzailearen anaia da ugazaba, baina arima Rene Barbierrek eta Sara Perezek jartzen dute, haiek baitira mahastiak zaindu eta ardoak egiten dituztenak.\nMahastiak 200 eta 700 metro arteko altueran daude, eta eguzkiarekiko orientazio desberdinetan. Mahasti gazteak badaude, baina ehun urte dituztenak ere bai.\nArdogintzan upel zaharrak —erabilitakoak— dituzte gogoko, ardoaren izaera —mahatsarena, alegia— zurak aldatu ez dezan.\nArdoaren ontzeak bi fase ditu: lehenengoa 600 litroko upeletan eta 1.200 eta 2.400 litroko austriar fudreetan egiten da. Bigarren fasea, berriz, porlanezko deposituetan egiten da, ardoa egonkortzeko.\nLapola eta Lapena. Lehena bikaina bada ere, bigarrenak harrapatu dit bihotza. Godelloz egindakoa da, dotorea, bakana, delikatua bezain boteretsua, bikaina eta bakana.


IÃ±igo Astiz | Berria.eus\nProfila IÃ±igo Astiz\n"Zortziko bikaina da"\nOrain lau urteko formatu bera izango du igandean BEC erakustazokan jokatuko Bertsolari Txapelketa Nagusiko finalak, eta kantuan arituko den zortzikoa kontuan harturik, "bermatutzat" jo dute antolatzaileek saioaren kalitatea ere\nTxillida abiapuntu hartuta ehun artista bildu ditu Guggenheimek\nEduardo Txillida eta Martin Heidegger filosofoak 1969an elkarlanean kaleratutako artista liburua du oinarri erakusketak. Bertan agertzen diren kontzeptuek ardazten dute erakusketa, eta, besteak beste, Oteiza, Gabo, Nauman, Ortega, Mendizabal eta Pregoren lanak bildu dituzte\nDurangoko Azokak 400 nobedade eta 200 kultur ekitaldi baino gehiago izango ditu aurten\nLandako gunea izango da erdigunea, eta azokako zortzi guneetara zabalduko da egitaraua. Argizaiola saria sormen beka bilakatuko du Gerediaga elkarteak aurrerantzean.\nLarri dauden presoak askatzeko eskatu dute Basaurin\nEspetxea eta osasun etxea lotu dituen giza kate bat osatu du Sare plataformak preso gaixoak etxera ditzatela eskatzeko. Ibon Iparragirrek kalean behar lukeela ere aldarrikatu dute.\nHiria hartu du ardatz Rafa Ruedak bere bakarkako bosgarren diskoan\nSei urteko isiltasun sasoiaren ostean, 80ko hamarkada amaierako eragina duen hamar kantako diskoa kaleratu du musikariak: ‘Hiri kristalezkoa’.\nArcimboldoren hiru lan erakutsiko ditu Bilboko Arte Ederren museoak\nArtistaren jatorrizko 30 lan baino ez dira mantentzen munduan, eta 'Flora', 'Flora meretrix' eta 'Udaberria' ikonikoa jarri dituzte ikusgai erakusketan.\nJose Antonio Sistiagak egin du Durangoko Azokaren aurtengo kartela\n52. azoka izango da aurtengoa, eta 'Sormenaren lurraldea DA!' izango du leloa.\nBilbon estreinatu ostean, Bartzelonara eta Europa erdialdera joango da 'Obabakoak'\nAtxagaren liburua oinarri hartuta osatu du Calixto Bieito zuzendariak antzezlana. Urriaren 18tik 21era estreinatuko dute, Arriaga antzokian, euskaraz, eta nazioarteko bira izango du gero.\nZazpi lurraldeetara hedatuko da lehen aldiz Bertsolari Txapelketa Nagusia\n43 bertsolari arituko dira kantuan txapelketako hamalau saioetan. Irailaren 23an egingo da lehen saioa, Baigorrin, eta abenduaren 17an jokatuko dute finala, BECen.\n18 urtetik gorako bizkaitarrak doan sartu ahalko dira urrian Guggenheimen\nBilboko museoa ireki zenetik 20 urte beteko direla ospatu nahi dute neurri horrekin museoak eta Bizkaiko Foru Aldundiak.


Elgetatik kanpo egindako euskara ikastaroak diruz laguntzeko deialdia kaleratu du Elgetako Udalak — Elgetako UdalaTelegram GlyphTelegram Glyph\nElgetatik kanpo egindako euskara ikastaroak diruz laguntzeko deialdia kaleratu du Elgetako Udalak\n2017-06-16T10:24:00+02:00 2017-06-16T10:24:00+02:00 2017-06-16T10:24:00+02:00\nDiru-laguntza eskatzeko epea ekainaren 29ra arte luzatuko da.\nElgetan erroldatuta egotea.\n16 urte beteta edukitzea.\nElgetatik kanpo euskara ikastaro batean parte hartzea.\nIkastaroa bukatzea eta gutxieneko aprobetxamendua izatea.\nGutxienez, %80ko asistentzia izatea.\nAzaroaren 17ko 38/2003 Legearen 13.artikuluko 2. eta 3. ataletan ezarritako kausaren baten pean ez egotea.\nDiru laguntza eskaerak Elgetako Udaleko Harrera Zerbitzuan (Mendizaleen plaza, 20690 Elgeta) aurkeztu ahal izango dira deialdia kaleratzen den momentutik aurrera. Eskaerarekin batera honako dokumentu hauek aurkeztu beharko dira:\nBestelako administrazioei eta erakunde publiko edo pribatuei egindako diru-laguntza eskaeren zein jadanik emandako diru-laguntzen gaineko zinpeko aitorpena\nMatrikularen kopia eta ordain-agiria\nIkastaroa egin den euskaltegiak egindako ziurtagiria. Bertan honako gorabehera hauek zehaztu beharko dira: eskatzaileak ikastaroa bukatu eta gutxieneko aprobetxamendua izan duen ala ez, eta asistentzia zenbatekoa (ehunekotan) izan den.\nAtal honetan aipatutako dokumentu edo egiaztagiriren bat aurkeztu ezean, eskatzaileari bost eguneko epea emango zaio aurkeztutako dokumentazioa zuzen edo osa dezan. Hori horrela egin ezean, eskaerari uko egiten diola uste izango da, eta beste tramiterik egin gabe, eskaera artxibatu egingo da.\nDiru laguntza eskatzeko epea ekainak 29 arte luzatuko da.\nDIRU-LAGUNTZAK EMATEKO IRIZPIDEAK


Kanarietan 2020an egindako dohaintzak - Mercadona\nMercadona supermerkatu fisikoen eta onlineko salmentako konpainiak 780 tona elikagai eta premiazko produktu eman dizkie Kanarietako jantoki sozialei, elikagai-bankuei eta ongintzako beste erakunde batzuei 2020an. Alegia, aurreko urtean baino % 63 handiagoa da egindako ekarpena, 13.000 erosketa-orgaren parekoa, bizi dugun osasun-krisiaren eta krisi ekonomikoaren ondorioz.\nKonpainiak dohaintzak egiten jarraitzen du 2021ean, eta aurten dagoeneko Tenerifeko beste hiru zentro gehitu ditu bere banaketa-sarean. Hala, Virgen de la Esperanza elkarteak, Café y Calor zentroak (Cáritas) eta La Laguna, Tegueste eta El Rosarioko Eskualde Batzarrak (Gurutze Gorria) egunero jasotzen dituzte elikagaiak; adibidez, fruta, barazkiak, esnekiak, haragia, arraina, hestebeteak, ogia eta pastak.\nHorrez gain, supermerkatu-konpainiak lankidetzan dihardu lehendik ere Tenerifeko zentro hauekin: Padre Laraña elkartea, La Milagrosa eta Fundación Canaria José Luis Montesinos.\nDohaintzak goizeko lehen orduan egiten dira, astelehenetik larunbatera bitartean, Mercadonaren baliabide logistikoei eta giza baliabideei esker. Haiek egunero lankidetzan aritzen diren Kanarietako jantoki sozialetara eta zentroetara eramaten dituzte produktuak, eta kalitate- eta segurtasun-kondiziorik onenetan banatzen dituzte. Batzuetan, zentrokoak berak etortzen dira zuzenean supermerkatuetara merkantzia bila.\nMercadonak, egunero Kanarietako 15 jantoki soziali eta zentrori elikagaiak emateaz gain, beste erakunde batzuei ere laguntzen die, esate baterako hauei: Cáritas, Gurutze Gorria, Pájarako Elikagaien Udal Bankua eta Las Palmaseko eta Tenerifeko udal-bankuak. Azken bi horiei urteko ekarpena zazpikoiztu zien Mercadonak 2020an, osasun-krisiaren eta krisi ekonomikoaren ondorioz, eta 350 tona premiazko produktu eman zizkien.\nMercadonaren dohaintza Granadilla de Abonako Virgen de la Esperanza elkartearen jantoki sozialari.


Juan Madariagaren 'Una biblioteca bergaresa de la época ilustrada: la de don Rafael de Garitano-Aldaeta' liburua aurkeztuko da | Artxiboa\nBergarako Udalak larunbatean, hilak 30, 12: 00etan udaletxeko osoko bilkuren aretoan aurkeztuko den liburua argitaratu du. Edukiera mugatua denez, aldez aurretik lekua erreserbatu behar da udal artxiboan: 943779132/943779127 edo artxiboa@bergara.eus helbide elektronikora mezu bat bidaliz.\nLanak XVIII. mendeko Bergara ezagutzeko aukera ematen du. XVIII. mendea eta Bergara izendatzean ezinbestekoa da Euskalerriaren Adiskideen Elkarteaz eta ilustrazioaz hitz egitea. Euskal Herriko ilustrazioaren ikur izan ziren elkarteak eta Rafael Garitano Aldaetarekin izan zituzten harremanak ere ezagutuko ditugu: adostasunak eta desadostasunak.\nRafael Garitano Aldaeta Santa Marina parrokiako apaiza izan zen. Bere lanbideari esker elizgizonen egoera ezagutu ahal izango dugu. Patronatu laikoaren kide den eliza bateko apaiza izatea zer den: diru-sarrerak eta, batez ere, patroiarekiko harremanak nolakoak ziren.\nBestalde, Elizaren eta Udalaren arteko tentsioak agertzen dira. Bakoitza bere boterea finkatu nahian, erabiliko dituzten argudioak azalduz.\nHorregatik guztiagatik, esan dezakegu testuinguru historikoa ondo adierazita dagoela, eta Bergarako egoera den arren, XVIII. mendearen amaierako gizartea ulertzeko balio duela eta orduko eztabaida sakonak ikusten dituela. Hala nola, ugazaba-elizgizonak, Eliza-Udala, diru-sarrerak.\nJuan Madariaga Orbea (1949) Filosofia eta Letrak ikasi zituen Madrilgo Complutense Unibertsitatean. Euskal Herrira itzulita, Oñatin bizi izan zen. Doktore-tesia egin zuen. Historia irakaslea izan zen Bergarako UNEDen hainbat urtez, eta bertako zuzendaria ere izan zen. Ondoren, erretiroa hartu arte, Nafarroako Unibertsitate Publikoko irakaslea izan da. Bergarari estuki lotuta dago. Liburu eta artikulu ugari idatzi ditu. Bergarari buruz 'Bergarako historia soziala industriaurreko garaian' (Bergarako Udala, 1991).


Dust Bowl - Wikipedia, entziklopedia askea.\nHauts ekaitza Texasen, 1935.\nDust Bowl (euskaraz Hauts Katilu), 1930eko hamarkadan AEB eta Kanadan hauts ekaitzek nekazaritzan eragindako kalte aldia eta hondamendi ekologikoa bat izan zen. 1932-1939 artean jazo zen, bereziki 1934 eta 1936 urteetan. Nagusiki, Kanadatik Mexikoko golkoaren artean dauden lautada eta larreetan jazo zen.\nAurrez jazotako lehorteek eta lursailen nekazal lanketak jada hezetasunik gabeko lurzorua haize boladek hautz eta hondar hodei gisa altxatuaraztea ekarri zuen, maiz eguzkia bera ezkutatzeraino. Egun hauetan fenomenoak "haize beltza" izena jazo zuten.\nDust Bowl hondamendiak Depresio Handiaren eragina oraindik eta gehiago biderkatu zuen, ondorioz, jende askoren bizileku aldaketa ekarriz. 1930eko hamarkadan zehar, AEBetan hiru miloi baserritarrek beren baserriak laga zituzten, eta milioi erdiren batek beste estatuetara emigratu zuen, bereziki Mendebaldera.\nThe Plow That Broke the Plains (1936, dokumentala)\nThe Dust Bowl (2012, telesail laburra)\nInterstellar (2014): film honetako hauts ekaitzek sorturiko hondamendia Dust Bowlean oinarrituak daude\nAmeriketako Estatu Batuetako hondamendi naturalak\nIpar Amerikako gertakari meteorologikoak\nOrriaren azken aldaketa: 17 uztaila 2021, 10:44.


Kaleak, zumardiak eta aireportuak - Halabedi\nHalabedi > Iritziak > Kaleak, zumardiak eta aireportuak\nPresidenteak behiala iragarri bezala zabaldu dira berriro zumardi handiak, eta jendez bete, amorruz josi. Beste presidente batek esan bezala: “Ja sóc aquí”; eta “hemen gara” oihukatzen da egunotan herrialde laguneko kale eta bazter guztietan, oihukatu eta borrokatu, aireportuak itxi demokraziari ateak irekitzeko. Urrunago ere aireportuak, kaleak eta zumardiak hartzen dituzte aldarrikapen bertsuekin.\nZerk eragin du, ordea, sumendien esnatzea? Zergatik darie hauei laba etengabea?\nNago, dudan okertzeko eskubide osoarekin, demokrazia ezak eragin dituela bor-bor horien sugar eta keak.\nKatalunian nabaria izan da hasieratik, duela bi urteko errepresio bortitzak areagotu baino ez zuen egin, eta independentziaren aldeko buruzagi politiko eta sozialen aurkako epai bidegabeak eztandarazi egin ditu kaleak, zumardiak eta aireportuak.\nTxilen eta Ekuadorren zer esan, boterean dauden elite politiko eta ekonomikoek gogor eutsi nahi diete beren pribilegioei, besteen bizkar, gehiengoaren aurka. Desberdintasun ekonomiko lotsagarriek eragin dute protesta, eta demokrazia ezak ekarri du errepresioa.\nHildako ugariren odolez busti dira kaleak Ameriketako bi herrialdeotan, eta neure buruari galdetzen diot, emaitza bera lortu nahi al dute Espainiako gobernuak eta estatu indarrek Kataluniako kaleetan?\nAitzakia ederra litzateke 155. artikulua berriz ezartzeko, eta demokraziaren aldeko manifestariak terrorista bilakatzeko. Horren bila al dabiltza Marlaska, Borrell eta enparauak?\nZabaldu dira berriro zumardiak Txilen eta protestek etengabe diraute aldaketa sakonak lortzeko asmotan. Beharbada sumendien suak ez du luzaroan iraungo, baina belaunaldi gazteak kalean, oinarrizko berdintasun aldarrikapenen alde borrokan ikusteak edozein emakume zein gizon zentzudun poztu beharko luke. Bestela, mundu hau berez bidegabea dela onartuko genuke, patu ankerrak gidatzen dituela gure pausoak, eta hori diktaduren eta faxisten nahia baino ez da.\nIñaki Lazkano: Kaleak, zumardiak eta aireportuak\n← Emalegez blai\nEz gaude zisheteroarauaren espetxean txabolo bat eraikitzeko prest →


Emakumezko errugbilarien entrenamendua Ezozin - Soraluze - Plaentxia.eus\nEmakumezko errugbilarien entrenamendua Ezozin\nEgoitz Unamuno 2018-08-27 11:03\nErrugbi jokalariak Ezozin, entrenamendu saioan.\nJoan zen astean, Eibarko errugbi taldeko emakumezkoek entrenamendua egin zuten Ezozin. Taldeak Euskal ligan jokatzen du eta Euskal Herriko puntakoenetako bat da.\nAurretik Eibar Rugby Taldeko gizonezkoek egin zuten moduan, joan zen astean emakumezkoak entrenatu ziren Ezozin. Emakumezkoen taldea 2007an eratu zuten klubean eta denborarekin sendotu egin da: "nahiz eta hastapenak nahiko gogorrak izan ziren, klubaren zati garrantzitsu bat direla erakutsi dute (emakumezkoek) eta emaitza oso onak lortu dituzte. Gainera, interesa agertzen duen gero eta neska gehiago dago".\nNesken taldea une "gozoa" ari ei da bizitzen: "Euskal Herriko puntako taldeetako bat da. Jokalariak ditu Euskal selekzioan eta Eskola nazionaletan. Taldea gogor dago eta hurrengo pauso ematea espero du: bigarren talde bat izatea".\nEskerrak Udalari eta herritarrei\nKlub armaginak eskerrak eman nahi dizkie Soraluzeko Udalari eta entrenamenduetara hurreratu diren soraluzetarrei: "Erraztasun guztiak eman dizkigute Ezozin entrenatzeko eta, gainera, alkatea ere etorri zaigu bisitan. Eskertzekoa da!", adierazi du Luis Platak, taldearen managerrak.\nJoan zen astean egindako entrenamenduekin amaitutzat eman dute Soraluzera egindako bisita eta hemendik aurrerako entrenamenduak Eibarko Unben egingo dituzte. Etorkizunean ere asmoa dute bailaran errugbia ezagutarazten jarraitzeko, "bailaran jokalarien harrobi eta eskola ona sortu dadin".


Gurutzeko festak gaur hasiko dira, kantu afari herrikoiarekin . diariovasco.com\nGurutzeko festak gaur hasiko dira, kantu afari herrikoiarekin\nGaur arratsaldean, festa giroa zabalduko da Gurutze auzoko txokoetan. Arratsaldeko 17:30ean gurutzetarrek auzoa apainduko dute eta pronto jarri festetarako. Gero, lehen suziria 19:00etan botako dute aurtengo festei behar bezalako hasiera emateko. Eta 21:00etan Kantu afari herrikoia hasiko da. Azkenik, gaueko 22:00etan XXXVIII. Truk txapelketa hasiko da Bizardia elkartean.\nBihar, goizeko 11:00etan Kolore festarekin elkartuko dira auzoko gaztetxoak. Denen artean mural erraldoi bat egingo dute. Jarraian, aurrez lurrean margotutako jolasen irekiera izango da. Eguerdiko 12:00etan, VII. patata-tortilla lehiaketa hasiko da eta gero, sariak banatutakoan, prestatutako tortillekin koadrila-bazkaria egingo dute. Arratsaldeko 17:30ean, berriz, haur-jolasak hartuko dute tartea, auzoko gaztetxoen gozamenerako. Apar-festa ere ez da faltako Gurutzen. Azkenik, indarberritzeko txokolate gozoa eskainiko dute. Gaueko 21:00etan, bertso afaria hasiko da Julio Soto eta Iker Zubeldiarekin Bizardia elkartean. Sarrerak 20 eurotan salgai daude Toki Alai, Makutso eta Amazkar tabernetan.\nEta gaueko 22:00etan, Txinalka herriko taldearen eskutik 'Ooooh!! Paris' antzezlana. Eta amaitzeko, 01:00etan, 'The Bobbys' eta 'Autobus Magikoa' kontzertuan, egunari amaiera bikaina emateko.


Aranburu Blackburn Rovers taldean nahi du De Pedrok - Uztarria (Azpeitia)\nAranburu Blackburn Rovers taldean nahi du De Pedrok\n2004ko ira. 9a, 11:09\nDonostiarrak Aranburu gomendatu die Ingalaterrako klubeko zuzendariei\nEsan du "harrituta" dagoela dio azpeitiarrak ez duelako jokatzen\nJavier De Pedrok Mikel Aranburu taldekide eduki nahi du. Hala zioen atzo Gara egunkariak ekarritako adierazpenetan.\nAntiguotarra Blacburn Rovers talde ingelesak fitxatu du aurtengo denboraldian eta zuzendariei honela esan omen zien: "Jokalari batez iritzia eskatu zidaten eta nik Aranburu nahiago nuela esan nien. Harritu egiten nau ez jokatzeak talde erdia bera denean. Baina hobe horrela, ahal dudan guztia egiten baitut hona etor dadin. Oso ongi hitz egin dut berataz eta zaintzen dabiltza".\nAurredenboraldian reala Ingalaterran izan zen. Reala bai baina Aranburu ez. Horrek ere harrituta utzi zuela diote Gara-n.\nUztarriari... | 2004-09-09 : 15:09\nKritika txiki bat: honelako "notiziak" ez zaizkit hemen idazteko modukoak iruditzen. Batetik notizia ere ez delako, De Pedrok Azpeitiar batetaz hitzegin duela eta hemen azaldu behar al du ba? zer da ba De Pedro hori besteak ez direnak? Aranburu edo beste edozein kirolariri buruz hortik zehar hitzegiten den guztia azaldu behar baduzue Uztarria kirol saila sortu beharko duzue. Erremontista batek partidu on edo txarra egin ote duen hainbat aldiz azaltzen da beste medioetan baina zuek ez duzue ezer idazten, Aranburu delako bai? Azpeitiarrenbat "Vueltan" dabil bizikletari eraginez, zergatik ez honen egunerokoaren berri eman? hori gehitxo izango zen, gaurko notizia jartzea bezalaxe.\nBestalde, notizian ez duzue link-ik jarri kasu honetan gara-ra zuzenean sartzeko eta ez dakit presaren kontua den edo zuek ere ez diozuen eman notiziari duen garrantzia, kasu hau bada, zertarako idatzi orduan?\nUztarria | 2004-09-09 : 17:09\n1. Ez dugu Mikel Aranburuz guztia argitaratzen webean: ez haren partiduak, ez haren ohiko adierazpenak... Beste kirolari azpeitiarrekin ere gauza bera egiten dugu, hauek ere gauza ezohikorik edo garrantzitsurik egin ezean. Aranbururen kasuan, gertatzen da Realeko zaleen artean Aranburu eztabaidaren erdian dagoela denboraldiaren hasiera honetan: titular izan behar du-ez. Eta hori dela eta, interesgarria iruditu zaigu De Pedrok esan duena, gogoeta bat delako. Besteetan ere egin izan ditugu horrelakoak: politika gaietan...\n2. Arrazoia duzu: ez da notizia hori, iritzi edo gogoeta bat delako. Webean argitaratzen dugun dena ez da albistea; weba ere komunikabide bat delako eta hemen ere, albisteez gain, iritziak sartzen ditugu, elkarrizketak...\n3. Ez dugu 'Gara'-ra link-ik egin; berri hori erdaraz zetorren eta saiatzen gara www.uztarria.com-en dena euskaraz jartzen edo euskarazko testuetara bideratzen, Uztarria Kultur Koordinadoraren egitekoa delako hori.\nUrruuuti | 2004-09-09 : 18:09\nBa lenenak esan dunakin gustiz ados nao,ikuspuntu oso\nona ikusi diyotelako.Baino gara-i buruzko Uztarrian\nerantzune hain zuzen oso idea ona irutzezat,ain zuzen,\nerdal prentzara loturarik ez ipintzie euskerie bultzatzeko.\nTa notizi horren buruz,ondo al daon Uztarriak berri hori\nipintzie ala ez ustet Uztarrikuek geiegi conplica zeatela\nazalpena ematen,esan nai det,etzeate entidade publiko\nbat,pribaue zeate,ordun modu baten sudur puntan ipintze\nzazuen berriye eman leikezube,ta esplikaziyoik emanbe.\nEz tao ainbeste konplika ber notizi bat zeba aukera dan\nesteko,aba ta punto.\nTa ya notiziyez,nere lelengo reflexiyue da nik flipa\neitetela depedrokin ze ,asteko zein usteu dala\nhori aranburu oin bea daon taldea ekartzeko aleginek\neiteko?ze pentzatzeu dala?o entrenadore artu debe?\no taldi erosi du?ustet ez bata ta ez bestie,talde hortako\naskenengo tximinue izen da ez takit nola ausartzean\nprepotentzi horrekin hitzeitea ta modu ain surrealista\nta ridikuluen,beak influentzi ejekutibue bazaken bezela\nNahiko lan zakeabe jokalari bakoitzek bere buruekin\narduratzeko,fuolan daon konpetentziyekin beste jokalariyen\nkarrerak bideratzeko.Ze hitzein ber dik ba horrek?\nze usteik,bean taldeko entrenadorik ez takela kriteriyoik?\nBai,nei re uderan Sabako erregeñine etortze zitek yatea kontzeju eske.\nAranburu jokalari bat da ta bestie beste jokalari bat,\nazken hau nere gustokue bate bate ez tana,oin\ntalde inglesan dona ain zuzen.\nGaldeu al diyobe aranburui ze iruitze zakon taldeko\njokalari-ohi batek espekulatzen ibiltzie bean karrerai buruz.\nPake earra eman dik depedrok,ea an geratzean,eo urrutiyo.\nUztarriari... | 2004-09-10 : 15:09\n1.- Aranburu eztabaidaren erdian omen dago errealzaleen artean, titularra izan edo ez. Bale, ta? Ni hirugarren iritziarekin bat egiten dut, zertarako eman dituzie hainbeste esplikazio? ondo iruditu zaizue eta punto. Niri ez, niri De Pedrok esaten duena Aranbururi buruz ez zait hemen agertzekoa iruditzen. Zuei ezoikoa edo garrantzitsua iruditu zaizue, niri ez. Horrek ez zuen erantzunik behar.\n2.- Eskerrik asko puntualizazioagatik, hori ez da notizia gogoeta bat baizik, ez naiz konturatu. Berorrek egingo al dit mesede eta notizia jartzen duen tokian gogoeta jarri? Egia da bai, berori komunikabide bat da non elkarrizketak, iritziak eta abar publikatzen dituen, barkatuko nau berorrek baina horretaz ere ez naiz konturatu...hala ere, De Pedroren gogoeta hori ez zait notiziablea iruditzen, ez Uztarria web gunean azaltzeko modukoa behintzat.\n3.- Oso ondo iruditzen zait Uztarria kultur koordinadorak bere sorreratik duen euskararekiko politika. Horren bila genbiltzan euskalzaleak ta lanean gogor jarraitzeko animoak bidaltzen dizkizuet.\nPello | 2004-09-11 : 11:09\nNeuri irakurtzeko modukoa iruditu izan zait Aranbururi buruz esaten duena De Pedrok. Azpeitiyen bertan jende asko ari da Aranbururen kontuaz hitzegiten. Ez zait iruditzen orduan tokiz kanpo dagoenik albiste moduan ematen den gogoeta hori.\nponemo | 2004-09-11 : 20:09\nAranburuk Athletikea jutie hobie dik, han geyo estimakoiabe ta.\nAnoeta animatzea jutean gutxitako bat | 2004-09-12 : 18:09\nazkenekuek arrazoi, ta okerrena dek athletikea juteanien Anoetako "afiziyo" horrek "traidore" ta zeoze gehiyo esangoiyola.\nAtzo ere... | 2004-09-13 : 12:09\nAtzo ere Aranburu titular, eta gehiago: atzo ez zuen batere jokatu. Zerbait pentsatzen hasi behar du.\nzer zarete? | 2004-09-13 : 14:09\nAranburun gurasoak? berak ikusiko du zer egiten duen jokatzen ez badu ere. Badirudi hemen guztiek dutela Aranbururen lekuan jarri eta hau edo hura egin beharko lukeela esateko eskubidea. Hainbeste kostatzen al zaio jendeari Aranburu pakean uztea? Batean juerga egin duelako, bestean ez duelako jokatu eta alde egin beharko lukeelako, hurrengoan ez dakit zergatik...\nUtziozue lasai bizitzen mutillari!!!\n10.ari | 2004-09-13 : 15:09\nHi, barkatu, baina guk ez gaitun/k sartu bere bizitza pribatuan (juergena aipatu dun/k eta).\n10.nak arrazoi | 2004-09-14 : 14:09\nArrazoia daukak, baina nahiko zaila badek berataz ez hitzegitea Uztarriak berak De Pedro delakoaren "gogoetak" publikatzen baditu. Uztarriak lerdokei hau publikaute jendik ze idatzi ber dik ba?. Ez ote zaigu hain maitea dugun web hau euskarazko salsa rosa bihurtuko? ez komeni.Hontan denborie galtzen eoti re!!


Kapsulak Detoxic erosi Mérida\nKapsulak Detoxic Mérida\nKapsulak Detoxic batetik parasitoak erosi Mérida\nLortzeko Detoxic Mérida, behar:\nNon erosi Mérida Detoxic\nSartu ordena formularioa web orrian zure izena eta telefono zenbakia droga erosi batetik bizkarroi kapsulak Detoxic Mérida prezio murriztua. Arduraduna deituko duzu laster zure eskaera on kapsulak DetoxicKudeatzailea izango deitzen duzu telefonoz laster. Ordaintzeko agindua jaso ondoren mail Mérida.\nAbantaila nagusia meds Detoxic hori da epela du ekintza, eta ez du ematen larria bigarren mailako efektuak. Erosi droga Mérida da, gutxienez, arrazoi hori ez du guztiz berdinak kideekin. Besteak beste, funtsak dira, baina ez dira guztiz berdin-efektua, eta ez da bermea ez sendatzea, infestation. Ez duzu saiatu bada erosi Detoxicda ebaluatzeko eraginkortasuna droga bat, gutxienez, behin. Produktuaren prezioa ahalbidetzen esperimentuak.\nNon erosi kapsulak Detoxic Mérida\nAhalik eta ordenatzen Detoxic akzioak Mérida (Espainia), bete ezazu inprimakia web orrian telefono zenbakia eta izena, deitu ahal izango duzu Kudeatzailea hurbilen denbora eta emango dizu osoa kontsulta eskuragarri ez dagoenean Detoxic eta entrega. Bakarrik ordaindu jaso ondoren, bidalketa postetxean edo mezularitza. Prezioa bidalketa Detoxic el correo zure helbide desberdinak izan daitezke beste hiri Espainian, ezagutzeko prezioa Kudeatzailea ondoren jarriz ordena kapsulak Detoxic parasitoak web-orri ofiziala.\nOrdena Mérida Detoxic


Theodore John "Ted" Kaczynski (Evergreen Park (Illinois) AEB, 1942ko maiatzaren 22a), Unabomber ezizenez ere ezagutua, filosofo, matematikari eta neoluddita estatubatuarra da; 'Gizarte industrial eta bere etorkizuna idatzian txertaturiko gizarte moderno teknologikoaren analisiak bultzaturik, Freedom Club izengoitiz sinatua. bonba gutunak bidaltzeagatik ezaguna ezaguna egin zen.\nTheodore John "Ted" Kaczynski (Evergreen Park (Illinois) AEB, 1942ko maiatzaren 22a), Unabomber ezizenez ere ezagutua, filosofo, matematikari eta neoluddita estatubatuarra da; 'Gizarte industrial eta bere etorkizuna idatzian txertaturiko gizarte moderno teknologikoaren analisiak bultzaturik, Freedom Club izengoitiz sinatua. bonba gutunak bidaltzeagatik ezaguna ezaguna egin zen. (eu)\nIrakaslea, matematikaria, terrorista\nYoung theodore kaczynski.jpeg\nTheodore Kaczynski gaztetan\nTed Kaczynski (eu)\nTheodore John Kaczynski (eu)


Irizarrek 33 autobus elektriko saldu ditu Gasteizen eta Madrilen - SPRI\nIrizarrek 33 autobus elektriko saldu ditu Gasteizen eta Madrilen\nEuskal taldeak Estatuan dauden zero isurpeneko autobus elektrikoen bi proiekturik handienak lortu ditu\nIrizar Taldeak % 100 elektrikoa den zero isurpeneko lehenengo linea ezarriko du Gasteizen\nIrizar Taldeak Estatuan dauden zero isurpeneko autobusen bi kontraturik handienen esleipena lortu du, guztira 33 ibilgailuren horniketa ekarriko duten bi kontratu sinatu ondoren. Horietatik, 20 autobus Madrilgo Udal Garraio Enpresarentzat (EMT) izango dira, eta gainerako 13ak Gasteizko Bus Elektriko Adimenduna (BEA) proiektuarentzat.\nAlde batetik, Irizarrek Irizar iebus deritzon 12 metroko modeloaren bigarren belaunaldia garatu eta fabrikatuko du Madrilgo EMTrentzat, 2019an bertan hornitzeko asmoz.\nBestetik, Gasteizen sinatutako akordioaren harira, % 100 elektrikoa den zero isurpeneko lehenengo linea ezarriko du hirian, eta mantentze-lanez ere arduratuko da. Horrela, euskal konpainiak, BEA proiektuaren barruan, Irizar ie tram modeloko 13 ibilgailu elektrikoren horniketa egingo dio Arabako hiriburuari, den-denak interoperagarriak eta karga azkarreko zein garajeko karga-sistemez hornitutakoak.\nIrizar Taldearen autobusen bideo korporatiboa


“Eskolak galduko du mundua”. Hala esaten omen zuten aspaldian Euskal Herriko zenbait txokotan. Berako osaba Joxe Marik kontatua didanaren arabera, berak ere entzun zuen inoiz arestiko esaldia mutiko koskorretan, duela 50-55 urte inguru. Nonbait, herriko zaharrak ez ziren fio eskolan egiten ziren kontuekin, bertako hezkuntzaren bidez sartzen ziren ideia berriak ez baitziren ordura arteko bizimodu tradizionalarekin bat etortzen beti. Hori zela eta, eskola ez zen denen gogoko: munduaren akabera etorriko da noizbait, eta, eskola izango da hondamendiaren erruduna. Eskolak galduko [...] Gehiago irakurri\nUmeei sinestea kostatzen zaien arren, ziba dantzarazteko gure dorpezia ikusita, gu ere aritu ginen jolas berean. Hala ere, gaurko zibak eta lehengo zibak ez dira berdinak: lehengo ziba [...] Gehiago irakurri\nlezio [...] Gehiago irakurri\nOso gauza arraroak egiten hasi da gaur goizean bost urteko semea, hura eta biok gosaria hartzen ari ginela etxeko sukaldean. Halako batean esan dit, azken bi-hiru urteotan lehen aldiz, eztirik ez zuela nahi ogian. Ondoren, gustatu bai baina hartzea pixka bat kostatzen zaion laranja zuku gehiago eskatu dit, berea amaitutakoan. Txundigarria iruditu zait. Jokaera ezohiko horiek ikusita, urduri ote dagoen galdetu diot; izan ere, gaur Bilbora egin behar dute txangoa eskolarekin, eta arratsaldera arte ez dira Gasteizera itzuliko. Ez dira [...] Gehiago irakurri\nHondurasen egondako beste lagun batzuk tarteko, Lautadako herri batean egin dugu enkontrua. E.-rekin berbetan hasi orduko zera esan dit: [...] Gehiago irakurri


Felix Zubia: "Parte hartzaile bakoitzaren erritmoa bihotzak markatu behar du, eta ez erlojuak" - Zarautz - Zarauzkohitza.eus\nZarauzko Triatloia 2019\nFelix Zubia: "Parte hartzaile bakoitzaren erritmoa bihotzak markatu behar du, eta ez erlojuak"\nZarauzko Hitza 2019-06-05 10:48\nFelix Zubia medikua, artxiboko irudi batean\nZainketa intentsiboen saileko medikua da Donostiako Ospitalean Felix Zubia, eta 25 urte daramatza Gurutze Gorriko boluntario. Aurten ere, 30 laguneko boluntario taldearekin batera, Zarauzko Triatloian izango da parte hartzaileen segurtasuna bermatzen. Zarauzko Triatloi Elkartearen webgunean elkarrizketatu dute.\nOrokorrean, zein dira triatleta batek zaindu beharreko minimoak?\nTriatloi bat egin aurretik, mediku azterketa bat egitea funtsezkoa iruditzen zait, gorputzaren egoera ahalik eta era zehatzenean ezagutzeko. Halakoetan, bihotzetik etor daitekeen bat bateko heriotzari zaio beldurrik handiena, eta egiten diren azterketek ez dute orain artean hori ekiditeko eraginkortasunik erakutsi; dena den, halako azterketa batekin kirolari bakoitzak nahikoa informazio izango luke, probarako planifikazioa behar bezala egiteko.\nMediku baten ikuspegitik, zein dira osasunaren arloan triatloiak prestatzen dituztenek egiten dituzten hutsik nabarmenenak?\nBatez ere, gainentrenamendua da akatsik ohikoena. Iraupen luzeko kiroletan aritzen diren askok egiten dute: entrenamendu ordu gehiago sartzeak errendimendua hobetzen duela uste izaten da, eta ez da beti horrela. Entrenamendu batek bi zati ditu: jarduera eta atsedena, eta biak dira beharrezkoak.\nZoritxarrez ohikoa den beste akatsa da proba baino egun batzuk lehenago gaixotasunen bat izan (gastroenteritis, katarroak…) eta, hala ere, lehiatzera ateratzea.\nZure espezialitatearen ikuspegitik, nola eragiten dio gorputzari triatloiari emanda bizitzeak?\nBeste ezer esan aurretik, kirola egitea gorputzarentzat ona dela nabarmendu nahi dut. Gero, entrenamenduen intentsitatea handitu ahala, gorputzean gertatu daitezkeen aldaketak ere handiagoak dira.\nIrakurri elkarrizketa osoa


Actualizado 2019/06/18 13:11:59 CET\nGure Zirkua lehen euskal zirku ibiltaria Bizkaian izango da hilabetez datorren asteburutik, Mungian eta Bakion eskainiko baititu hurrengo emanaldiak. Ekainaren 21etik 30era egongo da Mungian, eta, astebeteko atsedena hartu ostean, uztailaren 12tik 20ra Bakion. Gure Zirkuak Bizkaian aurten eskainiko dituen azken emanaldiak izango dira, eta sarrerak salgai daude jada Ticketea eta Eventbrite atarietan eta zirkuko txarteldegian.\nZirkuko arduradunek jakinarazi dutenez, 2018. urtean egindako lehen biran 25.000 ikusle baino gehiago erakarri ondoren, Gure Zirkuak bigarren birari ekin zion joan den maiatzaren 3an. Azken hilabete eta erdian Oiartzunen, Berrizen eta Gasteizen izan da, eta jada 9.000 pertsona inguruk ikusi dute aurtengo birako ikuskizun berria.\n2019ko udako lehen hilabetea atzera Bizkaian egingo du euskal zirku ibiltariak. Hain zuzen, Mungian 11 emanaldi eskainiko ditu, Atxurizubi parkean, ekainaren 21ean, 22an, 23an, 28an, 29an eta 30ean, eta Bakion beste zortzi, herriko parkean (Goienkalen), uztailaren 12an, 13an, 14an, 18an, 19an eta 20an.


Fotokazetarien lana goraipatzeko erakusketa jarri du Okendo kultur etxeak\n40 fotokazetariren lana erakutsiko du Okendo Kultur Etxeak. ‘Creadores de conciencia’ erakusketan bildu dituzte mundu osoko gatazketan hartutako irudiak, bizia arriskuan jartzen duten argazkilarien lana goraipatzeko helburuarekin.\nAna Laura Alaez artistaren lanak ikus daitezke Azkuna Zentroan\n“Todos los conciertos, todas las noches, todo vacío” erakusketa zabalduko du Azkuna Zentroak maiatzaren 20an. Ana Laura Aláez artista bilbotarraren azken lanak biltzen ditu erakusketak eta irailaren 26an egongo da doan ikusteko aukera Bilboko gunean.\nKultur emanaldi handietarantz lehen pausoak\n600 ikusle arteko emanaldiak antolatuko ditu Kultura Bizia guneak Gasteizen irailera arte. Hiriburuko zein Arabako eragile ugarik bat egin dute Iradier Arenan programazio zabala eskaintzeko. Crim eta La Excavadora taldeek zabaldu dute programazioa eta sektorea berpizteko lehen pausoa izan daitekeela uste dute bultzatzaileek.\nBilbo bertsoz blaituko du 'Udaberriko bertso saioak' programak\nUdaberriko Bertso Saioak jaialdiaren 37. edizioa ospatzen ari dira asteotan Bilboko Santutxu auzoan. Bilboko Udalak maiatzeko lau larunbatetarako prestatu ditu bertso saioak, Santutxuko bertso eskolarekin elkarlanean antolatutako egitarauan.\nAgustin Ibarrola, itsasadarrera begira\nIbarrola itsasadarrean, ura, burdina, sua eta airea erakusketa zabaldu du Bilboko Itsasmuseuem-ek, eta 1970eko hamarkadako lanaren lagin bat bildu dute bertan. Formatu handiko hamazazpi margok eta hogei marrazki inguruk osatzen dute erakusketa eta 2022ko urtarrilera arte egongo dira ikusgai Bilboko galerian.\n"Bagoi Hutsak" diskoa zuzenean aurkeztuko du Postal Kolekzionitsak taldeak ostiralean Tolosan\nIñigo Asensiok gidatutako proiektuak bigarren diskoa du eskuartean, "Bagoi Hutsak" izenekoa. Taldearen egonkortzea dakarren lana dela azaldu du kantuen sortzaileak eta hasiera batean ez zituzten asmo finkoekin ondu dute bigarren hau. Tolosako Leidor antzokian aurkeztuko dute zuzenean ostiralean, maiatzak 14.\nDantz Point musika elektronikoaren zuzenekoak Hamaika Telebistan\nMusika elektronikoa Gipuzkoako gune esanguratsuetara eramatea da Dantz Point ekimenaren helburua. Iragarritakoaren arabera, 7 DJren sesioak eskainiko dituzte eta lehena aste honetan bertan zabalduko dute streaming bidez. Arrasateko Gomestio baserrian izango da, asteazkenean, maiatzaren 12an, arratsaldeko 20:00etan. Hamaika Telebistaren Facebook kontuan zuzenean jarraitu ahal izango dituzue Dantz Point-aren saio berriak.\n"Emakumezko ahotsen" jazzaldia izango da aurtengoa\nDonostiako 56. Jazzaldiak iragarri ditu kartela osatuko duten izen batzuk eta emakumeen presentzia nabarmena izango da. Cecile McLorin, Silvia Perez Cruz edota Arlo Parks ariko dira taulagainean besteak beste.\nBakardadea, hilezkortasuna eta misterioa uztartu ditu “Ilargi guztiak” filmak\nIgor Legarretak zuzendu duen filmak maiatzaren 7an estreinatu da eta FANT 2021 jaialdia inaguratu du. Legarretarren sorkuntzak gerra eta heriotza du abiapuntu, gainera banpiroen mitoari erreparatzen dio zinemagileak, baina ohiko ikuspegitik alde egin du.\nGauzak horrela, maiatzaren 14tik aurrera ikusi ahalko da zinema aretoetan Haizea Carnerosek, Itziar Ituñok, Josean Bengoetxeak eta Zorion Egileorrek antzeztutako lana.\nHamar egunez Fantasiazko 73 film eskainiko ditu Bilboko FANT jaialdiak\nHarrapazank egitasmoa kalera aterako da maiatzean\nUrmuga jaialdiak musikaz blaituko ditu Euskal Herriko naturguneak\nEgitarau zabala du prest Darabilbok maiatzan zehar\nAzzedin Alaïa eta Cristobal Balenciagaren lanak hizketan jarri ditu Balenciaga museoak\n'Apaiz kartzela' dokumentala estreinatuko du Donostiako Zine eta Giza Eskubideen jaialdiak


Goierri garaiko dendariek erakusleihoak paper beltzez estali dituzte\nGoierri garaiko merkatari gehienek erakusleihoak paper beltzez estali dituzte, herriak dendarik gabe nola geldituko liratekeen irudikatzeko eta erosketak herrietan egitera bultzatzeko. Kanpaina hau BiTartean eta Ilinti merkatari elkarteek eta Merkataritza Bulego Teknikoak bultzatu dute, eta elkarteetako kide ez diren merkatariei ere parte hartzea eskaini zaie. Erakusleihoak gaurtik astelehen eguerdira bitartean\nZumarragako Udalak Ekimena egitasmoa jarri du abian langabetuei lana bilatzen irakasteko eta parte hartu dutenen erdiak lana aurkitu du: hamalau lagunetik zazpik. Ekimena urrian jarri zuten abian. Sei hilabete horietan langabetuek taldean lan egin dute, lana bilatu dute, enpresekin harremanetan jarri dira, inteligentzia emozionala landu dute, helburuak finkatu dituzte, autoestimua\nXIII. Lore eta landare Azoka egin dute Urretxun\nLore eta landareen XIII. Azoka egin dute gaur Urretxun, Gernikako Arbola plazan. Gipuzkoatik eta Bizkaiatik zortzi sailtzaile gerturatu dira, loreak, landareak, jateko lore eta haziak, eta lorezaintzako tresnak saltzera. 10:00etatik 14:00etara bitartean egon da azoka martxan, eta 11etatik 14:00etara lore apaingarrien tailerrak egin dituzte, gazte zein helduentzat. Saltzaileen artean, Legazpiko\nZumarragako Udalak larunbateko azokari bultzada emango dio\nZumarragako Udalak larunbatetako azokan baserritarrek erabiltzen duten tokia itxi egingo du eta enpresa bat kontratatu du espazio horren diseinua berritzeko eta aipatutako azokari bultzada emateko. Egitasmoa gaur aurkeztu dute Zumarragako kultur etxean. Ekitaldian, Mikel Serrano alkateak eta Flow enpresako Jesus Caok eta Celestino Martinek parte hartu dute. Helburua azokara jende\nEnpresen arteko elkarlana ardatz duen BNI Arrakasta ekimena aurkeztu dute\nGaur goizean BNI Arrakasta ekimena aurkeztu dute Urretxun. BNI nazioarteko networking erakunde profesional bat da. Negozio-erreferentzien trukea sustatuz kideentzako bezero berriak lortzea da bere helburu nagusia. Arlo honetako erakunde garrantzitsuena da: 8.000 talde ditu mundu osoan eta iaz BNIko 200.000 kideek 9,8 milioi elkartruke baino gehiago bideratu zituzten. Taldeetako batean\nBezero eta merkatari gazteak lortzea, merkataritzaren erronkak\nIkertalde enpresak Zumarragako merkataritza biziberritzeko plana egin du. Eskaria eta eskaintza aztertu dituzte eta herriko merkataritza sustatzeko 34 ekintza zehaztu dituzte. Plana atzo aurkeztu zuten. Ekitaldian Ikertaldeko Iñigo Artetxek, Juan Andrades Eusko Jaurlaritzako Merkataritza zuzendariak, Mikel Serrano alka-teak eta Rosa Maiza zinegotziak parte hartu zuten. Artetxek, merkataritza guneak urruti daudenez,\nArgixao industrialdeak eta Zumarragako Udalak hitzarmena sinatu dute\nArgixao industrialdeak eta Zumarragako Udalak lankidetza hitzarmena sinatu dute. Argixaoko enpresek elkartea sortu dute taldean lan egiteko eta hemendik aurrera, udalarekin ere hartu-eman estuagoa izango dute. Helburua jarduera ekonomikoari bultzada ematea da. Hitzarmena ostiralean sinatu zuten, industrialdearen bulegoetan. Ekitaldian Mikel Serrano alkateak, Rosa Maiza Ekonomiaren Garapena, Tokiko Garapena eta Berrikuntza\nEkintzaileei diru-laguntzak emango dizkiete\nBosgarren urtez jarraian, Urola Garaiko mankomunitateak, Uggasa garapen agentziaren bitartez, Lanbideren erakunde laguntzaile egin da eta ideiak garatzeko tutoretzak eskainiko ditu. Tutoretza intentsibo hauek proiektu edo ideia bat duten pertsonei zuzenduak daude. Lehen saioa urtarrilaren 16an izango da eta azkena apirilaren 16an. Ikastaroa amaitzen dutenean, baldintza guztiak betetzen badituzte, Lanbideren\nAurreko orrialdea 1 … 3 4 5 6 7 … 27 Hurrengo orrialdea


Euskerea sustatzeko erronkak identifikau eta landuko ditue Arabako enpresen foroan - bizkaie.biz\nBizkaie! 2021-09-17 09:25 Euskerea berbagai\nIrailaren 23an egingo da enpresa foroaren lehen saioa eta izena emotea zabalik dago.\n2020an Arabako Lurralde Historikoan kokatutako eta hizkuntza kudeaketeagaz erantzukizuna daben enpresakaz foro bat abiarazo eben Eusko Jaurlaritzeak, Arabako Foru Aldundiak eta Gasteizko Udalak lankidetzan, Arabako alor sozioekonomikoan euskerea sustatzeko asmoz. Foroak jarraipena izango dau 2021. urtean eta Lanabes, Araban Euskera talde eragileko partaide dan Bai Euskarari arduratuko da kudeaketaz.\nIgaz foroan parte hartu eben enpresen eretxiz, danon artean lortu behar da bai barruko hartu-emon eta lanean zein kanpora bezeroakazko hartu-emonetan euskerea be erabilten daben edo erabili gura daben enpresa gehiago identifikau, batu eta sare sendo bat egitea, gaur egungo Arabako gizartearen isla izango dana.\nBakotxak bere egoera propioa dauka, bere helburuak ditu, bere erritmoa… Baina helburua da alkarri laguntzea, alkarrengandik ikastea, lagungarriak izan daitekezan ereduak eta baliabideak eskaintzea; eta, holan, alkarregaz erronkeari aurre egitea Arabako Lurralde Historikoaren alor sozioekonomikoan euskerearen erabilerea hobetzen laguntzeko.\nAurten, enpresa bakotxak bere erronkak identifikau eta erronka horreei aurre egiteko administrazinoek eta aholkularitzek zein tresna eta baliabide bideratzen daben zehaztuko da; gainera, beste enpresa batzuetan erronka horreei zelan egiten deutsen aurre be ikasiko dabe parte-hartzaileek.\nKontuak kontu, irailaren 23an egingo da foroaren lehen saioa eta, danetara hiru saio iaurreikusi ditue: irailaren 23an, zemendiaren 4an eta abenduaren 2an:\n· Ordutegia: 9:00 - 11:00\n· Lekua: Europa Biltzar Etxea (Gasteiz Uribidea, 85).\n· Foroan parte hartu nahi dabenek izena emon leikie hemen.